[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés tavaszi ülésszakának 31. ülésnapját megnyitom. Tájékoztatom önöket, hogy az ülés vezetésében Földi László és Varga László jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Országgyűlés! Napirend előtti felszólalások következnek. Napirend előtti felszólalásra jelentkezett Szabó Timea képviselő asszony: „Aktuális ügyekről” címmel. Megadom a szót. Parancsoljon!
Sok gyalázatos pillanata volt a maguk 11 éves kormányzásának, tisztelt képviselőtársaim, de a mai nap biztos, hogy a történelem sötét lapjaira kerül. Ma a parlamenti szavazáson önök, Fidesz-KDNP-sek olyan mélyre süllyednek, amilyen mélyre csak egy olyan kormány tud, amelynek a hatalom csak önmagáért való; amelynek semmilyen erkölcsi iránytűje, morális tartása, emberek iránti érzése már régóta nincsen. A mai szavazás tökéletes összefoglalója annak, amiről az önök 11 éves kormányzása szól: a lopásról, Magyarország kínai eladósításáról, az ellenzéki városok elleni bosszúról, a magyar dolgozók rabszolgatartásáról és a másokkal szembeni gyűlöletkeltésről. Mert miről fogunk ma itt szavazni? A Fudan-törvénnyel ma azt fogja megszavazni, azt fogják önök megszavazni, hogy Orbán Viktor kiárusítja Magyarországot a Kínai Kommunista Pártnak, és minden kétgyerekes magyar családra egy 440 ezer forintos kínai hitelt ró. Aztán, a mai költségvetési szavazással megint elszórják a pénzt stadionokra, turisztikai beruházásnak álcázott Mészáros Lőrinc-tömésekre, és persze 110 milliárd forintot a hamis közmédiára. De szavaznak ma az úgynevezett lakástörvényről is, amelynek keretében fillérekért odadobják az önkormányzati tulajdonban lévő műemlék lakásokat Rákay Philipeknek, Bayer Zsoltoknak, Palkovics Lászlóknak. Szabad rablás ez, semmi más! A Fidesz-KDNP ma arról is szavaz, hogy hogyan lehet még tovább bosszút állni az ellenzéki városokon. Ma maguk elvesznek Dunaújvárostól egymilliárd forintot csak azért, mert nem voltak hajlandók letérdelni Orbán Viktornak. De ma szembemennek az Alkotmánybíróság döntésével is, és nem hajlandók eltörölni a rabszolgatörvényt. Orbán Viktornak a magyar dolgozók továbbra is rabszolgák. Végül, a mai nap egyik legaljasabb törvénye az, ahogy maguk megpróbálják összemosni a pedofil-bűncselekményeket a mássággal, az emberek nemi identitásával. Orbán Viktor és a Fidesz ugyanis pár hete rájött, hogy el kellene terelni a figyelmet a lopásokról, a Kínai Kommunista Pártnak való letérdelésről, ezért gyorsan beterjesztettek egy pedofilellenes törvényt, hátha az majd eltereli a figyelmet, és valami vitát generál a társadalomban. De nem jött be a számítás, mert az ellenzék még tovább akarta szigorítani ezt a törvényt. A Párbeszédben mi például benyújtottuk azt a módosító indítványt, hogy a foglalkozástól eltiltást terjesszük ki az egyházi személyekre is. Pontosan tudják önök is, hogy az elmúlt időben sajnos, ha valahol gyakoriak voltak a gyerekek ellen elkövetett szexuális bűncselekmények, azok pont az egyházak voltak. Erről maga Ferenc pápa is beszélt nemrég. [[Dr. Völner Pál: Hazudsz!]] Nemrég azt is javasoltuk, hogy a gyónási titok alól felmentést kapjanak azok a papok, akiknek megvallanak pedofil-bűncselekményt. Ha a Fidesz-KDNP valóban meg akarná védeni a gyerekeket, akkor nem hagyná, hogy a papok évekig fedezzék a gyerekek életét tönkretevő ragadozókat. De önök minden javaslatot lesöpörtek, álságos és átlátszó volt ez az egész manőverük. Pláne úgy, hogy nem felejtjük ám el azt, hogy maguk titokban csempészték haza Kaleta Gábort; ha nincs a mai Telex, akkor az se derül ki, hogy egyáltalán mit csinált az az ember. És egyébként a mai napig nem tudjuk, hogy a szintén nemrég sebtében hazarendelt thaiföldi magyar nagykövetet vajon miért kellett ilyen gyorsan hazarendelni. Csak nem azért, mert valami hasonló gazságot követett el? De önök hallgatnak erről. Egészen álságos, amit önök csinálnak! De a maguk balszerencséjére senki nem sétált bele a maguk csapdájába, úgyhogy megint jött a legújabb aljasság, a gyűlöletkeltés meleg honfitársaink ellen. Ráadásul ezt azzal tetézték, hogy megpróbálták összemosni a gyerekekkel szemben elkövetett szexuális bűncselekményeket, megbocsáthatatlan bűncselekményeket a melegközösség tagjaival. Egyszerűen felfoghatatlan! Meddig hajlandók önök elmenni az aljasságban, a gyűlöletkeltésben, a mások elleni hergelésben pusztán a hatalmuk megtartása érdekében? Hány ember életét akarják még feláldozni? Tisztában vannak azzal, hogy egy megfelelő szexuális felvilágosítás, egy erre szakosodott iskolai program, valós információk vagy megértő támogatás életeket menthet? Tisztában vannak azzal, hogy a megfelelő támogatás és megértés nélkül hány gyerek kerülhet az öngyilkosság közelébe? Maguk igazi elvetemült, gonosz emberek! Nem a melegek veszélyesek a gyerekekre, hanem maguk! Szavazgassanak egyedül vagy azokkal, akik ehhez még adják az arcukat! Mi ebben a hitványságban nem fogunk részt venni. Viszont a kormányváltás után megmutatjuk, milyen egy befogadó, egy elfogadó és egy szeretetre épülő társadalom, ahol mindenki azt szeret, akit akar. [[Németh Szilárd István: Csak úgy áramlik a szeretet, nem? Derültség a kormánypárti padsorokban.]] Az összes mai gyalázatos törvényüket pedig el fogjuk törölni a föld színéről. Addig is szégyelljék magukat!
Tisztelt Országgyűlés! A kormány nevében a szeretet hangján Dömötör Csaba államtitkár úr kíván válaszolni az elhangzottakra. Öné a szó, államtitkár úr. [[Dr. Völner Pál a szónoki emelvény felé tartó Szabó Timeához: Sokba kerül! Szabó Timea: Nem baj, vállaljuk!]]
Szeretnék reagálni erre a szeretetfelszólalásra. Ami a költségvetést illeti és azt, hogy mi lesz ebben… [[Szabó Timea felmegy a szónoki emelvényre, majd az ülésterem felé kiterít egy molinót, amelyen vörös körben „FIDESZ” felirat, fölötte egy nagy és négy kisebb sárga csillag látható.]]
Bocsásson meg, államtitkár úr, elnézését kérem! Képviselő asszony, figyelmeztetem, szíveskedjen leszedni! Ezért a megfelelő intézkedést a házszabály alapján folyamatba helyezem. Kérem a szolgálatot, szíveskedjenek leszedni! [[Dr. Fónagy János: És visszaadni a képviselő asszony fejkendőjét!]] És az eljárást megindítom ön ellen! Államtitkár úr, parancsoljon, öné a szó.
Kérném az időkeret módosítását.
Természetesen, államtitkár úr, vissza fogjuk állítani az órát. Kérem visszaállítani! [[Megtörténik.]]
Köszönöm a szót, elnök úr. Ez az akció is annak bizonyítéka, hogy egymással feltűnési versenyben vannak. [[Dr. Rétvári Bence: Próbáld meg ezt az angol parlamentben!]] És persze mindenkinek joga, hogy a véleményét elmondja, de egy dolog fontos itt a Házban, hogy tartsák be a szabályokat. Ha pedig nem képesek betartani a szabályokat, akkor viseljék a következményeit. Sajnálom, hogy érdemi mondandó híján ilyen akciókra vetemednek. Ami a mai szavazásokat illeti: a költségvetés, amelyre utalt, és amit elhallgatott, tartalmaz például adócsökkentést. Tartalmaz például orvosibér-emelést, az elmúlt évtizedek legnagyobbját. Tartalmazza például a 13. havi nyugdíj visszaépítését. Tartalmazza a fiatalok adómentességét, amelyre önök, képviselő asszony, még csak nem is gondoltak. [[Szabó Timea és Zsigó Róbert között szóváltás zajlik. Az elnök csenget.]] Tartalmazza a lakásfelújítási programot, amely az önök idején nem volt, csak devizahitelek. És azt is hozzá kell tennem, szó van arról is, hogy 200 ezerre növekedjen a minimálbér, miközben a járvány hatásainak ellentételezéseként a kormány azt fontolja meg, hogy szja-visszatérítés járjon a gyermeket nevelő családoknak abban az esetben, ha elérünk egy bizonyos gazdasági növekedést. [[8.10]] Ami a pedofilellenes törvényt illeti, ennek a javaslatnak a célja a gyermekek védelme. Így létrejön egy kereshető nyilvántartás, a pedofilok nem rejtőzhetnek el, ehhez hasonló megoldás más országokban is létezik. Szigorodik majd a büntető törvénykönyv, emelkednek a büntetési tételek, nem lehet majd enyhe büntetéssel és feltételes szabadlábra bocsátással megúszni a rémtetteket, a legsúlyosabb bűncselekmények pedig nem fognak elévülni. Mondja meg, tisztelt képviselő asszony, hogy ezek közül ön melyiket nem támogatja! [[Szabó Timea: Pontosan tudjátok…]] Mondja meg! Egyébként a gyermekek védelme az államnak Alaptörvényből fakadó kötelessége. Látom, hogy önök fogadkoznak, és azt mondják [[Szabó Timea közbeszól.]] hogy jobbat tudnak ajánlani Magyarországnak. [[Az elnök csenget.]] [[Szabó Timea közbeszól.]] [[Szabó Timea közbeszól.]] hogy jobbat tudnak ajánlani Magyarországnak. [[Az elnök csenget.]] Csak hát van valami, ami erős támpontot ad ahhoz, hogy mire lehet számítani önöktől: ez a valami pedig a járvány másfél éve. Három járványhullámmal kellett megküzdenünk, és úgy küzdöttünk meg ezzel a három járványhullámmal, hogy a baloldali pártoktól csak tagadást, aknamunkát és szűnni nem akaró gáncsoskodást láttunk. És nagyon nehéz eldönteni, hogy melyik volt a legsúlyosabb húzás (Szabó Timea közbeszól.): az, amikor a külhoni magyaroktól elsajnálták a védőfelszerelést, vagy amikor álmentőst vetettek be annak érdekében itt a Házban is, hogy azt állítsák, tízből kilenc beteg meghal (Szabó Timea közbeszól.), vagy amikor úgy döntöttek, hogy szisztematikusan (Az elnök csenget.) nekimennek az oltási programnak nehéz eldönteni. [[Szabó Timea közbeszól. Dr. Orbán Balázs: Maradj már csöndben! Szabó Timea: Ti is bekiabáltok!]] Ha ki kellene választanunk, hogy melyik volt a mélypont, akkor nagyon nagy gondban lennénk, és tisztelt képviselő asszony, ön mindhárom akcióban személyesen részt vett. Nem kell majd bevallania, de remélem, hogy legalább az egyiket utólag megbánta. Legalább az egyiket! Rég nem látott összefogás jött létre a vírus ellen, és önök úgy döntöttek, hogy nem vesznek részt benne, a baloldal úgy döntött, hogy nem vesz részt benne. [[Szabó Timea közbeszól.]] Így jutunk el sokadjára ahhoz a megállapításhoz, ahhoz a következtetéshez, hogy Magyarország ennél azért méltányosabb baloldalt érdemelne, olyat, amely a provokációkon [[Szabó Timea: Provokáljuk…]] a gyűlöleten kívül építőkövekkel is rendelkezik, és néhanapján, legalább néhanapján, tisztelt képviselő asszony, képes jelét mutatni annak, hogy szereti ezt az országot, és képes is tenni érte. [[Szabó Timea: Önök gyűlölik…]] Ha továbbra is a provokációk politikáját folytatják, mint ahogy itt az előbb láttuk, akkor azt tudomásul vesszük. Vannak tartalékaink, állni fogjuk a sarat, állni fogjuk a vitákat is, mert nem tudnak annyi gyűlöletet szórni ránk [[Szabó Timea közbeszól.]] , hogy ne legyen erősebb a kötődésünk ahhoz a helyhez, amelyre születtünk.
Képviselő Asszony! Megtenné azt, hogy meghallgatja államtitkár urat, mint ahogy államtitkár úr meghallgatta önt?! Beszámítjuk az időt, államtitkár úr. [[Szabó Timea: Én hallgatom! Dr. Fónagy János: Képtelen rá! Tállai András: Karácsony… Az elnök csenget.]]
Köszönöm a szót, elnök úr. Én bírom Szabó Timea bekiabálásait, és azért viselem el, mert megértem, hogy én is rendkívül feszült lennék, ha Gyurcsány Ferenccel kellett volna összefognom. [[Dr. Rétvári Bence: Így van! Taps a kormánypártok soraiban. Szabó Timea: Aljaskodás…]] Szóval, annyit szeretnék önnek elmondani, hogy tudomásul vesszük, ha továbbra is a provokációk politikáját folytatják. Vannak tartalékaink [[Szabó Timea: Azt látjuk!]] , álljuk a sarat, álljuk a vitákat, és nem tud ön sem és nem tud az egész baloldal annyi gyűlöletet szítani ránk, hogy ne legyen erősebb a kötődésünk ahhoz a helyhez, amelyre születtünk. És legyen szó akár gazdasági függetlenségről, akár a családok erősítéséről, akár a külpolitikai kiállásról, akár a pályára lépő magyar válogatottról, nekünk mindig ugyanaz fog az eszünkbe jutni, mégpedig az, hogy: hajrá, magyarok! Ha javasolhatok valamit, tisztelt képviselő asszony [[Szabó Timea: Akkor ne lopjatok…]] legalább néha vegyék fel azt a nemzeti színű sálat, kezdjék akár ma! Higgyék el, mindenkinek jól áll! [[Szabó Timea: Az a baj, hogy…]] Köszönöm, hogy meghallgatott. [[Taps a kormánypártok soraiban. Dr. Fónagy János: Háp-háp-háp! Dr. Völner Pál: Hát, ez az előadás!]]
Gondolom, hogy a „párbeszéd” lezártával most ismételten folytatjuk a napirend előtti felszólalásokat. Felszólalásra következik Schmuck Erzsébet képviselő asszony, LMP-képviselőcsoport: „Aktuális ügyekről” címmel. Képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Sohasem hittem volna, hogy a Fidesz-kormány a hatalom megtartásáért és a pénzért mindenre képes. A kormány mostanra az emberek kifosztását mesterfokra emelte, és ezt még azzal is tetézi, hogy a fiatalabb nemzedék jövőjét is veszélyezteti, kényszerpályára tereli. Többféle módon teszik tönkre a fiatalok jövőjét. Bár Varga miniszter asszony a politikusi oldalán azt állította, hogy szívügyük a környezetvédelem, de a gyakorlat, a tett ezzel a kijelentéssel szöges ellentétben áll: gátlástalanul rombolják a természetes környezetet, pusztítják a zöldfelületet, a nagy tavaink partjait lebetonozzák, kiárusítják, az éghajlatvédelmet semmibe veszik, és még hosszan sorolhatnám azokat a bűnöket, amelyeket önök a környezetünk és a fiatalok ellen elkövetnek. De van egy másik eleme is a fiatalok meglopásának: mégpedig azok a hitelek, amelyeket a kormány az elmúlt években, az elmúlt hónapokban vett fel óriásberuházásokra, mint például Paks II. vagy a Budapest-Belgrád vasútvonal, vagy amit a Fudan Egyetemre terveznek, de persze majd nyilván önök úgy gondolják, hogy nincs velük dolguk, majd a fiataloknak kell gondoskodni a visszafizetésről, mert ugyan hol lesznek már önök tíz év múlva. Hogy szociálisan érzéketlenek, az számunkra nem újdonság, a Covid-járvány tombolása közben is a saját gazdagodásuk volt a fontos, nem törődtek a rászorulókkal, a munkájukat, jövedelmüket elvesztőkkel, a nyugdíjasokkal, a szociális dolgozókkal, több mint 76 ezer embert zártak ki az ingyenes egészségügyi ellátásból. Szerencsére Mészáros Lőrinc szállodáinak bőségesen jutott forrás, és néhányan sok milliárdot kerestek a lélegeztetőgépek és egyéb beszerzések révén is. Az egyetemeket önök megzsarolták, becsapták, magánalapítványokba szervezték. Hogy a saját embereiket beültették a kuratóriumokba, és egyetemi autonómia helyett közvetlen politikai irányítást vezetnek be, szintén nem újdonság. Hatalmas fejlesztéseket ígértek az egyetemeknek, de nemhogy 1500 milliárd forintos fejlesztési forrást nem kapnak az egyetemek, hanem még a rendelkezésre álló összegből is elvettek 155 milliárd forintot. Egyik pillanatról a másikra mintegy 1000 milliárd forintnyi közvagyont szerveztek ki közérdekű vagyonkezelő alapítványokba. A Fudan-demonstrációtól látszólag egy kicsit megrettentek, érzékelték az elutasítást, és népszavazást lengettek be, azt szajkózzák, hogy még nincs semmi sem eldöntve. Ehhez képest gyorsan kiderült, hogy akkor is hazudtak: a Ház ma éppen a vagyonátadásról fog szavazni, hiába mondta a vasárnap véget ért „négy nemes” konzultáción több mint 30 ezer ember, hogy nem kérünk a saját pénzünkből kínai egyetemet a megígért Diákváros helyett. Persze, ha önökön múlik, ezt is le fogják nyomni az emberek torkán. De önök tényleg nem ismernek lehetetlent, még ennél is mélyebbre tudnak menni: 11 év alatt az égvilágon semmit nem tettek a pedofilok ellen [[Dr. Völner Pál: De, többször is!]] nem szigorítottak a szabályokon, nem nyúltak a büntetési tételekhez. Most itt állunk a pedofília ellen beterjesztett törvénytervezet zárószavazása előtt. Az LMP, Magyarország zöldpártja [[Leesik a mikrofonja.]] egyetért a pedofilok elleni szigorral… [[Dr. Rétvári Bence: Ezt már a mikrofon se bírja! A felszólaló visszahelyezi ruhájára a mikrofonját.]] elnézést, leesett , és egyetértünk azzal is, hogy elrettentő módon meg kell büntetni azokat, akik a gyermekeink ellen ilyen megbocsáthatatlan bűnt követnek el. [[8.20]] De nem értünk egyet azzal, amit most önök művelnek. Elfogadhatatlannak tartjuk, hogy önök tudatosan és előre megfontoltan összemossák a pedofil-bűncselekményeket és a homoszexualitást. Önök embereket aláznak meg, embereket bélyegeznek meg, emberi életeket tesznek tönkre, talán egyedül azért, hogy majd azt próbálják elhitetni a szavazókkal, hogy az ellenzék a pedofilok pártján áll. Az LMP mélységesen elítél minden pedofil megnyilvánulást, de azt is, amit most önök akarnak csinálni. Ebben az LMP nem vesz részt, ezért bojkottálni fogjuk a mai ülést. Köszönöm szépen.
Köszönöm szépen, képviselő asszony. Tisztelt Országgyűlés! A kormány nevében Schanda Tamás János államtitkár úr kíván válaszolni. Öné a szó, államtitkár úr.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Asszony! Jó pár témát érintett a felszólalásában. Engedje meg, hogy megpróbáljak mindegyikre valamifajta olyan választ adni, ami reményeim szerint kielégíti önt is. Egyrészt a környezetvédelem ügyével kezdte. Ön gyakran beszél klímaváltozásról, klímavédelemről, biodiverzitásról, környezetvédelmi ügyekről. Jó lenne, ha erről nyugodtabb körülmények között, érdemi vitát tudnánk folytatni egymással, mert azok a típusú vádaskodó, semmifajta valóságtartalmat nem tartalmazó mondatok, amiket itt rendszeresen az Országgyűlésben napirend előtt a témában fölhoz, nem teszik lehetővé, hogy erről az egyébként valóban fontos kérdésről érdemi vitát tudjunk folytatni. Tisztelt Képviselő Asszony! Ön pontosan tudja, hogy a nemzeti polgári oldalnak fontos témáról van szó. Egy olyan témáról van szó, amelyik a közös örökségünk megvédéséről szól, a közös környezeti örökségünk megvédéséről szól, amit ki-ki a saját gyerekeinek, akinek unokái vannak, az az unokáinak szeretne továbbadni és lehetőség szerint akár még gyarapítani is. De, tisztelt képviselő asszony, ezek a vehemens felszólalások és alapvetően a kormányzati teljesítmény állandó gyalázása ebben a témában nem segíti elő, hogy érdemi párbeszédet tudjunk folytatni egymással. Ráadásul azt is el kell mondanom, tisztelt képviselő asszony, hogy elég hiteltelenek ezek a mondatok önöktől, hiszen amikor az LMP-nek amely még zöldpártként próbálja magát definiálni lehetősége volt választani, hogy támogatjae a kormány környezetvédelmi elköteleződését, támogatjae azokat az ügyeket, amelyek a környezet megóvásáról szólnak, vagy pedig beáll a gyurcsányista baloldali kórusba, akkor önök nem szakmai döntést hoztak, nem a belső identitásuknak megfelelő döntést hoztak, ha egyáltalán van ilyen, hanem beálltak a baloldali kórusba, tisztán politikai megfontolásból. Mindent elleneztek, amit a kormány letett az Országgyűlés elé. Ez számomra teljesen érthetetlen. Meg lett volna a lehetőségük, hogy támogassák azokat az országgyűlési határozatokat, amelyek a klímaváltozással kapcsolatosak, meg lett volna a lehetősége, hogy támogassa azt a törvényjavaslatot, amely kimondja, hogy Magyarország 2050-re karbonsemleges lesz, és ezek után ön ezt leszavazta. Ön az, aki magát egyébként zöldpolitikusnak hívja, és nem támogatja azt, hogy Magyarország karbonmentes irányba menjen el. De nem támogatta a hulladékgazdálkodási hatóság felállítását, nem támogatta az illegális szemetelés szigorúbb büntetési tételét sem. És hosszasan lehetne sorolni, tisztelt képviselő asszony, hogy ön kizárólag csak felszólalásban erős, de amikor támogatni lehetne valamit, amikor dönteni lehetne valamiről, akkor ezt nem teszi meg. S ugyanez látszódik akkor is, ha megnézzük, hogy ahol önök vannak hatalmon, ott mi történik a környezetvédelem ügyében. Nézzük meg, hogy Budapesten mi történik! Budapesten beton beton hátán. Karácsony Gergely főpolgármester legújabb megoldása az, hogy a szimbolikus erejű lánchídi körforgalomnál is felszántja a virágágyást, és leönti betonnal, hogy fölrajzolhasson sárga festékkel néhány biciklisávot. És önök ehhez asszisztálnak. Tapsolnak. S azt gondolják, hogy azok után, amit Budapesten művel, még akár miniszterelnöknek is jó lenne. Hát, ez valami egészen elképesztő! Biciklisávokat festenek fel, ahol bicikliseket nem látni, viszont cserében olyan dugók vannak, olyan légszennyezés van, ami egész egyszerűen elviselhetetlenné teszi Budapest közlekedését. Ez történik. Tisztelt képviselő asszony, esetleg szólhatnának már a főpolgármesterüknek, hogy ha az összes méhlegelő telepítését, amit meg akar csinálni, befejezte, akkor érdemi környezetvédelmi kérdésekkel is foglalkozhatna Budapesten. De ön említette a fiatalok ügyét is; legalább erre jusson még néhány szó. Egyrészt teljes álhír, hogy nem adnánk oda a felsőoktatási intézményeknek azokat a fejlesztéseket, amiket megígértünk. Ezt biztosítani fogjuk még akkor is, ha az ön frakcióvezetője ezt az álhírt kelti. S az is egészen biztos, hogy egy fillért sem vontunk el a felsőoktatástól, a járványügyi védekezés során fel nem használt forrásokat csoportosítottuk vissza, mert a felsőoktatási intézmények önökkel szemben kivették részüket a védekezésből. Köszönöm megtisztelő figyelmét. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Varju László képviselő úr, DK-képviselőcsoport: „Aktuális ügyek” címmel. Öné a szó, képviselő úr.
Azt hiszem, nagyon sok gyalázatot láttak már ezek a falak a XX. században is, de ami ma következik, az a legtöbbel nyugodtan versenyre kelhet. A mai nap tökéletes szimbóluma annak, amit az elmúlt tíz évben tettek. Lánglelkű küldetéstudatukról kiderült, hogy nem más, mint hogy a parlamentáris demokrácia kiüresítésével elárulták a magyar népet, a hatalmukat pedig arra használták, hogy a gyűlölet és a kirekesztés állampárti propagandájának árnyékában kifoszthassák az országot. Teljesen világos, a nép a hatalmát elvesztette, ez itt nem demokrácia, hanem állampárti önkényuralom, ez nem parlament, nem az ország háza, és a mai nap nem egy parlamenti nap, hanem a szégyen napja. Önök azt mondták, megrettenve saját emberük tetteitől, hogy szükség van egy, a pedofil-bűncselekmény elkövetőit szigorúbban büntető törvényre. Minden ellenzéki párt nevében mondhatom, hogy ezt senki nem vitatta, rengeteg szigorító módosítás is készült ehhez a részünkről. Elgondolkodtató ugyan, hogy éppen a pedofilok pártja, a Kaleta Gábort titokban hazamenekítő Fidesz rukkol elő ilyennel, de még biztató is lehet, lehetett volna, hátha önök mostantól talán kevesebb pedofilbotrányt fognak eltitkolni. Aztán hamar kiderült, hogy önöknek az ég egy adta világon semmi bajuk nincs a pedofilokkal. A pedofiltörvényükből ugyanis gyorsan csináltak egy parlamenti vitára alkalmatlan, a tárgytól teljes mértékben eltérő homofób és melegellenes törvényt. Önök összemosták a pedofil bűnözőket számos szexuális kisebbséggel, akiknek egyetlen bűnük, hogy a szexuális identitásukat vagy orientációjukat tekintve nem a többséghez tartoznak. Pedig olyan emberek, mint bárki más: dolgoznak, adóznak, meccset néznek, gyereket nevelnek, mert tudják, a család az család. Önök pontosan tudják, hogy tisztességes magyar embereket vesznek egy kalap alá pedofil bűnözőkkel. De én azt mondom önöknek, hogy ez inkább egy kiöregedő politikai párt kapuzárási rémülete, amikor hatalomféltésből és a még lehetséges haszonszerzésből megerőszakolja a serdülőkorú demokráciát. De tudják, önök mondták, a pedofiloknak bűnhődniük kell. Szerintem ezek után önök külön bugyrot érdemelnek majd a pokolban, de önökre bízom, hogy hitéleti kérdésekben magyarázkodjanak az önök szerint keresztényellenes pápának, ha önöknek keresztapa módjára sikerül kizsarolni majd ezt a találkozót. De mivel azt is tudjuk, hogy önök a mondandójukat csak figyelemelterelésre szánják, bármekkora gyalázat legyen is az, eközben nem fontos önöknek, hogy mi az, amit mondanak, hanem az, amit csinálnak, amit elrejteni akarnak a hátuk mögé. Lássuk, hogy mi is van az önök hátradugott enyves, ragacsos kezében, miről fognak ma még itt szavazni a pedofiltörvénynek hazudott módosítás árnyékában! Megkönnyítik a közbeszerzési eljárásokat a dubaji világkiállítás és a MotoGP ügyében; megszavazzák az úgynevezett beruházási alapot, amelyből 500 milliárd forintot akarnak ellopni; megszavazzák a lakástörvényt, hogy a fideszes családtagok, rokonok garasokért szerezhessék meg az önkormányzati ingatlanokat, és még sorolhatnám; és közben 17 000 milliárd forintért újabb pályázatokat írnak ki autópálya-üzemeltetésre és -építésre. [[8.30]] Önök 133 legbátrabb gombnyomóként a mai napon elfogadják, ami annyit jelent, hogy 133-zor fogják elárulni a hazát. Önök ma lebuktak, holnap pedig megbuknak! Hölgyeim és Uraim! Ez itt nem demokrácia, hanem pártállami önkényuralom, és ez a mai nap nem parlamenti ülésnap, hanem a szégyen napja. A Demokratikus Koalíció frakciója ebben a gyalázatban nem kíván részt venni. Nemet mondunk a gyűlöletkeltésre és a kirekesztésre. Nemet mondunk a magyar közvagyon pánikszerű fideszes szétlopására, ezt nem is fogjuk annyiban hagyni! [[Zaj, folyamatos közbeszólások a kormánypárti sorokból.]] 2022 után, hiszem, hogy Dobrev Klára vezetésével meg fogjuk mutatni az egész országnak, hogy milyen egy szabad és demokratikus Magyarország, ahol parlament parlamentként működik [[Folyamatos közbeszólások a kormánypárti sorokból. Az elnök csenget.]] , a törvények mindenkire vonatkoznak, még önökre is. Addig is meghagyjuk önöknek ezt a gyalázatot, csinálják csak végig a szégyen napját, ha van hozzá gyomruk! Beszélgessenek csak egymással, de tudniuk kell, nemcsak a Jóisten fogja mindezt önökön számonkérni, hanem a magyar nép is! Döntéseikben magukra maradnak, mi ebben nem kívánunk részt venni [[Az elnök a csengő megkocogtatásával jelzi az időkeret leteltét.]] a mai napon bojkottáljuk a parlamentet. Köszönöm.
Tisztelt Országgyűlés! A kormány nevében Orbán Balázs államtitkár úr, miniszterhelyettes kíván válaszolni az elhangzottakra. Öné a szó. [[Közbeszólás a kormánypárti sorokból az ellenzék felé: Hívjatok orvost!]]
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Most, hogy a koronavírus-járvány harmadik hullámát magunk mögött tudjuk, és az életünk lassan visszatér a normál kerékvágásba, azt gondoljuk, hogy az ellenzék, a baloldali ellenzék részéről is talán visszatér a politizálás a normalitás talajára, de az ön felszólalását hétről hétre hallgatva ezzel ellentétes tendenciákat látunk. Szerintünk lennének közös dolgaink, amiket meg kellene beszélni. Az ország, Magyarország újraindítása olyan dolog, ami minden magyar embert, minden magyar választópolgárt érdekel, és ebből szerintem egyetlenegy baloldali képviselőnek sem kellene kivonulnia vagy kivonnia magát. A gazdaság újraindításával kapcsolatban, ugye, erről is döntünk ma, ugyanis a költségvetés elfogadása is következik, ebben vannak azok az intézkedések, amelyek ahhoz szükségesek, hogy a járvány előtti életünket vissza tudjuk kapni. Döntés születik részben azon intézkedéseknek az átmeneti időre történő meghosszabbításáról, amelyek az elmúlt másfél évben segítettek a bajban lévő magyar embereken, családokon, vállalkozásokon, például a bértámogatások, például a hitelmoratóriumok ügyét, ha idehozhatom. Szomorú azt hallani, hogy ön ezt nem tartja fontosnak, és nem tartja egy támogatandó intézkedésnek. Emellett döntés születik például az új lakások áfájának csökkentéséről és a lakásfelújítási program pénzügyi feltételeinek biztosításáról. Szerintünk minden magyar ember megérdemli azt, hogy saját tulajdonú lakásában lakjon, és szomorú az, hogy pont ezzel ellentétes dolgokat hallunk egy elvileg baloldali, elvileg szociálisan érzékeny párt képviselőjétől. Amiről még itt a Házban a mai napon döntés születne, az például az orvosok soha nem látott mértékű béremelésének pénzügyi alapja. Egészen elképesztő, hogy a koronavírus-járvány kellős közepén, aminek az az egyik tanulsága, hogy a humán szektorokba nagyon komolyan minden államnak invesztálnia kell, ezt a lépést önök nem fogják támogatni, ennek a pénzügyi alapjait nem fogják biztosítani. Persze, értem én, mert önök, amikor az előző válságot kellett volna kezelni, akkor teljesen ellentétes stratégiát követtek, kivették a pénzt a humán szektorokból, az oktatásból és az egészségügyből, kórházakat zártak be, orvosokat küldtek el, és elvettek a dolgozóktól egyhavi bért. Tehát sajnos azt lehet mondani, hogy ez a mostani politika nem más, mint az önök 2010 előtti politikájának a folytatása. Emellett visszaépítjük a 13. havi nyugdíjat, ezt is tartalmazza az a költségvetés, amiről most szavaz az Országgyűlés. Azt meg, hogy ez önnek személyesen is, illetőleg Gyurcsány Ferencnek meg a baloldalnak nem fontos, azt nagyon-nagyon jól látom. Az fontos volt, hogy elvegyék a magyar emberektől, tehát amikor arról kellett szavazni, hogy elvegyék a 13. havi nyugdíjat, akkor ön is itt volt, nyomta a gombot lelkes katona módjára. Úgy látszik, a mai napon a 13. havi nyugdíj második elemének a visszaépítésével kapcsolatos pénzügyi döntés nem ilyen fontos az ön számára. A 25 év alatti fiatalok jövedelemadó-mentességét vezetjük be. Ez is egy olyan lépés, amelyet a rendszerváltoztatás óta sok kormány megtehetett volna, de egyik sem tette meg, mindegyik, amelyik az önök politikai családjából jött, az adóemelésekben gondolkodott. A baloldali filozófiának az a lényege, hogy majd a baloldali kormány, majd a baloldali politika jobban tudja, hogy az emberek mire költsék a saját pénzüket. Mi azt gondoljuk, minden embernek munkát kell adni, hogy az emberek meg tudják keresni a saját pénzüket, és ők maguk szabadon rendelkezzenek róla. Nem szeretnénk megmondani nekik, hogy mire költsék a pénzüket, ők maguk tudják azt a legjobban eldönteni. Erről szól az adócsökkentés politikája, amit önök évek óta elleneznek. Ezzel szemben mi történik a baloldalon? Egy előválasztásnak álcázott bohózat zajlik, a koronavírus elleni védekezéssel összefüggésben ott tesznek keresztbe, ahol tudnak. Önöknek a kormány támadása és a kormány elleni lejárató kampány fontosabb, mint az emberek élete és a gazdaság újraindítása, és semmi más nem fontos az önök számára, csak hogy egy ilyen Patyomkin-szövetséget összeállítsanak, és előkészítsék Gyurcsány Ferenc visszatérését ’22-ben a hatalomba. De a magyar emberek átlátnak a szitán, és nem fogjuk hagyni. Köszönöm szépen a szót. [[Taps a kormánypártok soraiban.]]
Köszönöm szépen miniszterhelyettes úr válaszát. Tisztelt Országgyűlés! Napirend előtti felszólalásra jelentkezett Harangozó Tamás képviselő úr, MSZP-képviselőcsoport: „Aktuális kérdésekről” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Csatlakozva az előttem szóló ellenzéki képviselőtársaimhoz, az elején szeretném világosan rögzíteni, hogy a mai szavazással és a mai parlamenti nappal kapcsolatban azt látjuk, önök azt adják csak, ami politikájuk lényege: cinizmus, gazemberség, gyűlölködés, államilag irányított korrupció. Lenne bennem persze igény, hogy az egész ötperces felszólalásomban ezt kifejtsem, és elküldjem önöket a búbánatba, de legyen annyi elég, hogy a Magyar Szocialista Párt ebben ma nem vesz részt, és a szavazást bojkottáljuk. Viszont 15e van, tisztelt képviselőtársaim, és az önök, az itt ülő kormánytagok jóvoltából a mai napon feloldásra kerül a leszerelési tilalom a rendvéde-lem területén, a rendőrség, a büntetés-végrehajtás, a tűzoltók, katasztrófavédő kollégák életében ez egy sajnos fontos nap. Hiszen a szakszervezet világossá tette a nyilvánosságra hozott felmérésében, hogy az állomány mintegy 70 százaléka, ha tehetné, leszerelne, és természetesen ezt nem úgy kell érteni, hogy holnap reggel le fognak szerelni, bár 4-5 ezer ember távozásával így is számolnak. Ez azt mutatja, és ezt a tanulságot nem hajlandó a kormány felfogni és beismerni, hogy az állomány nem érzi azt a fene nagy megbecsülést, amiről a propaganda szól, egyszerűen elegük van abból, ahogy velük bánnak. Nem véletlen, hiszen ugyan hat évvel ezelőtt volt egy átlagos 50 százalékos béremelés, de azt már maga a belügyminiszter is elismerte, hogy ez teljesen elinflálódott az elmúlt években. Ugyan vettek új autókat, és technikai beszerzéseket tettek, de az emberekre nem figyelnek, és ha valamikor, most aztán tényleg a legkeményebb szovjet típusú rendőrségi vezetés van, a vezetők viszonylag jól meg vannak fizetve, de bármikor indoklás nélkül ki lehet őket rúgni, a végrehajtó állományt meg tapossa mindenki. Persze, van egy közös bennük, hogy mind a kettőjük felé az az elvárás, hogy fogják be a szájukat, maradjanak csöndben, és ne gondolkozzanak. Ez meglátszik az állomány hangulatán is. És persze, ehhez párosul az is, hogy mondjuk, egy kezdő fizetés a nettó 200 ezer forintot is alig éri el, miközben elvették tőlük Európa vagy a világ szégyenére a szolgálati nyugdíjukat is. Naphosszat lehetne sorolni, hogy mi a baj. Én ma azért kértem szót, hogy elmondjam, hogy mi a megoldás, mert jövőre kormányváltás és korszakváltás lesz. Ebben nemcsak mi bízunk, hanem azt gondolom, hogy az emberek többsége is. És ezen belül én mélyen hiszem, hogy Karácsony Gergely vezetésével a jóvátétel programját is meg tudjuk valósítani, ami kifejezetten érinteni fogja a rendvédelem területén dolgozókat, a rendvédelem területén élőket. Három olyan pontot szeretnék nekik üzenni, és azt is szeretném üzenni nekik, hogy a Fidesszel ellentétben nekünk nem az a jó, ami a kormánynak vagy éppen az országnak rossz. Egyetlenegy új leszerelőt sem szeretnénk látni a következő egy évben, mert kormányra készülünk, és minden egyes hivatásosra szükség lesz jövő tavasz után is. [[8.40]] Három olyan pontot szeretnénk nekik első körben üzenni, ami mindenkire vonatozik. Egy. Vissza fogják kapni a szolgálati nyugdíjat; nincs még egy olyan bolond ország, amely ezt elveszi a hivatásosoktól, és így kényszeríti őket szolgálatra. Vissza fogjuk adni a meghurcolt szolgálati járandóságosoknak, a 15 százalékos levonást el fogjuk törölni, meg fogjuk nekik köszönni az életük munkáját. Hagyjuk őket dolgozni a nyugdíj mellett, és a nyugdíjas státuszukat vissza fogjuk adni. Második pontként új illetményrendszer lesz. Ezt a Hszt.-t, hogy mindenki értse, röviden mondom, úgy, ahogy van, ki kell dobni. Teljesen új alapokra kell helyezni az illetmény számítását, a tanulás, a képzés és az elvégzett munka határozza meg az alapot, semmi más. Egy kiszámítható, objektív pálya kell, ahol nem kell mindenkinek főkapitánynak lenni, hogy jól keressen, hanem a saját beosztásában is megláthatja, hogy akár évtizedek alatt többszörösét keresheti annak, mint amikor felszerelt. A harmadik pontban pedig ezt az őrületet, amit önök csinálnak az ellenőrzés ellenőrzésének az ellenőrzésével, a belső lehallgatással, megfigyeléssel, az állomány sakkban tartásával, egy tollvonással el fogjuk törölni. Amit ezen túlmutatóan még szeretnénk világossá tenni, a tűzoltóknak vissza fogjuk adni nemcsak a nevüket, de a szakmai önállóságukat is, a büntetés-végrehajtásban pedig a fogvatartott-férőhelyek és az infrastruktúra fejlesztése után végre a büntetés-végrehajtásban dolgozók lesznek az első és legfontosabb szempont a kormánynak. Végezetül, tudjuk, halljuk, hogy háromévente hathavi fizetést akarnak adni ahelyett, hogy tisztességgel megfizetnék minden hónapban a munkájukat. Azt is halljuk, hogy a miniszterelnök ezt jövő januárban akarja odaadni. Helyes! Adják csak oda, ez jár az embereknek, ez a jóvátétel első lépése, csak nem január 1-jével kell, államtitkár úr, hanem most július 1-jével, ha nem akarják, hogy tömegesen szereljenek le ezen a területen. Köszönöm, hogy meghallgattak.
Köszönöm. Tisztelt Országgyűlés! A kormány nevében Kontrát Károly államtitkár úr, miniszterhelyettes válaszol. Öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Jó reggelt kívánok az ön ébredéséhez! Sajnálom, hogy erre a sok cselekvésre nem akkor jött ár, amikor ön 2002-2010 között több évig az akkori belügyminiszternek, illetőleg rendészeti miniszternek volt a politikai tanácsadója, és amikor több mint 45 ezer fiatalnyugdíjas hivatásos állományú ment nyugdíjba, amiből közel 25 ezer fő a Belügyminisztérium személyi állományából távozott, rendőrök, tűzoltók és egyéb hivatásos állományúak. Önök akkor nem foglalkoztak azzal, hogy emeljék az illetményeket. Hadd hivatkozzak arra, emlékszem rá, 2003 februárjában, talán még a napot is meg tudom mondani, hogy milyen helyzetben is volt a rendőrség az anyagi ellátást illetően. Az akkori Veszprém megyei rendőrfőkapitány azt mondta a megyei közgyűlés ülésén, amikor a közbiztonságról szóló beszámolót tárgyalták, hogy ha már nem marad más eszköze, és nem lesz elég a forrás a működéshez, a megyei főkapitányság személyi állományának az eredményes működéséhez, akkor a végvári vitézek végső eszközéhez tud fordulni, tudja, képviselő úr: „térdre, imához!” Szomorú, ez jellemezte az önök kormányzását. Az jellemezte [[Dr. Harangozó Tamás közbeszól.]] képviselő úr, én is meghallgattam önt , hogy nem emelték a hivatásos állományúak bérét, sőt az általunk 2001. július 1-jén bevezetett életpályaprogramot teljes egészében felrúgták, megszüntették. A lakhatási támogatást megszüntették, nem emelték az illetményeket, és azt támogatták, hogy a hivatásosok leszereljenek, olyan helyzetet állítottak elő, tisztelt képviselő úr, és ön ebben felelős szerepet játszott [[Dr. Harangozó Tamás: Egyetemista voltam!]] hiszen az akkori belügyminiszternek, illetőleg rendészeti minisztereknek volt a politikai tanácsadója képviselő úr. [[Z. Kárpát Dániel: Szégyelld magad!]] Ami pedig a szovjet típusú rendőri vezetést illeti, én szeretném a rendőri vezetés nevében visszautasítani ezt a hazug állítást, ezt a gyalázatot. Én azt gondolom, az látszik, hogy önök minden eszközt megragadnak annak érdekében, hogy a hatalmat, a politikai hatalmat megszerezzék, és ebben nem ismernek semmiféle korlátozást, semmiféle gátat. De hogy a rendőrséget, a rendőri vezetést így támadják, most, amikor hármas küzdelmet folytatunk, amikor a rendőrök védik a déli határt, amikor a belbiztonságot fenntartják, és amikor részt vesznek vagy részt vettek a vírus elleni küzdelemben, önöknek ez nem számít, önök támadják a rendőrséget, és olyan helyzetet próbálnak előállítani, hogy meggyengítsék. Ami pedig az ön által hivatkozott felmérést illeti, tisztelt képviselő úr, az nem tekinthető sem hitelesnek, sem reprezentatívnak, azt bárki akárhányszor kitölthette. Ami pedig a leszerelési hullámot illeti, én nem tudom, hogy ön mit szeretne. Ön valóban azt szeretné, hogy több ezer rendőr menjen el a pályáról, tisztelt képviselő úr? Azt gondolom [[Dr. Harangozó Tamás: Ezt mondtam a számmal? Ezt mondtam?]] , hogy ez nem a magyar emberek érdeke. A magyar emberek érdeke az, hogy a rendőrség erős legyen, megkapja a szükséges támogatást a működéshez. Mi 2010-ben, képviselő úr, azt ígértük, amikor az önök nyolcéves kormányzása után a politikai felelősséget átvettük, hogy helyreállítjuk a rendet Magyarországon, és biztonságot teremtünk. Akkor közel 450 ezer volt az ismertté vált bűncselekmények száma, abban az évben, és most ez a szám harmadára csökkent, tisztelt képviselő úr. Tehát harmadára csökkentettük, a rendőrségnek hála, és én ezúton szeretnék köszönetet mondani a magyar rendőrség teljes személyi állományának, az országos főkapitánytól kezdve minden hivatásos állományúnak és minden, a Belügyminisztérium által irányított rendészeti szerv személyi állományának, hogy a magyar emberek biztonsága érdekében eredményesen szolgáltak. A kormány korábban is biztosította, a jövőben is biztosítja és a mai költségvetési szavazással pedig a 2022-es évre is biztosítja a működéshez szükséges forrásokat. Nézzük, hogy mit is tettünk mi! A háromévenkénti fegyverpénzt szeretnénk 2022 elején kifizetni. 2015-ben új életpályaprogramot vezettünk be. Átlagosan 50 százalékkal emeltük a hivatásos állományúak illetményét, bevezettük 2016-tól a teljesítményjuttatást, 12 milliárd forint forrást biztosítottunk, a lakhatási támogatást bevezettük. 2017. január 1-jétől bevezettük a rendvédelmi egészségkárosodási ellátás rendszerét. Ez azt jelenti, hogy a Hszt. hatálya alá tartozók a nyugdíjkorhatár előtt öt évvel rendszeres illetményre jogosultak anélkül, hogy szolgálatot kellene teljesíteni. Tisztelt Képviselő Úr! Mi biztosítottuk a rendőrség és a hivatásos állományúak működéséhez szükséges forrásokat, önök pedig csak beszéltek róla és követelőznek. Önök nem hitelesek. [[Taps a kormánypárti padsorokból.]]
Köszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Z. Kárpát Dániel képviselő úr, Jobbik-képviselőcsoport: „A kormány a magyar fiatalok jövőjét éli fel!” címmel. Öné a szó, képviselő úr.
Tisztelt Elnök Úr! Tisztelt Ház! Mindent elmond a kormány támogatási politikájáról, hogy miniszteri fizetéssel nem rászoruló számára balatoni építkezéshez 10 millió forintos támogatást lehet realizálni, bármilyen kényelmetlen is ez önöknek, viszont tipikus élethelyzetben egy albérletbe szorult magyar fiatal vagy fiatal család számára, azt láthatjuk, hogy a legszegényebb, legkisebb jövedelmi hányadban a havi bevétel a statisztikák szerint akár 40-50 százalékát elviheti vagy a lakhatásra fordított költség, vagy pedig szerencsésebb esetben, ha már a bankhitelt el tudta érni legalább valahogy az a fiatal, akkor a havi törlesztés mértéke. Azt is látjuk, hogy ez az igazságtalanul magas arány megnyomorítja a családi költségvetéseket, és bizonyítja, hogy lakhatási káosz dúl Magyarországon. Az elmúlt 11 évben a bérelhető lakások száma folyamatosan csökkent. A piaci szegmensben az albérletárakon láttuk mindezt, folyamatosan csökken az igénybe vehető lakások köre. Az albérleti díjak bizonyos városrészekben a háromszorosukra nőttek. Magyarország Kormánya pedig tétlenül tötymörgött, nem tett semmit ebben a kérdésben. A szociális alapú bérlakások száma szintén folyamatosan csökkent, hiszen Magyarország Kormánya az elmúlt 11 évben lényegében egyetlen fillért sem költött el egy szervezett, országos hátterű bérlakásépítési programra, hogy azok is megfizethető lakhatáshoz juthassanak, akik bár szeretnének családot alapítani, gyermeket vállalni, mégsem tudják hónapról hónapra a piaci alapú albérleti díjakat kifizetni. Eközben Magyarország Kormánya megszüntette a lakáscélú előtakarékosság állami támogatását is, nagyon sok fiataltól elvéve a lehetőséget, hogy egy CSOK-hoz vagy egy bankhitelhez az önrészt támogatott formában összetakarékoskodja hosszú évek alatt. Értjük mi, hogy most a válaszban is vissza fog köszönni egy korábbi jobbikos ötlet kicsit levitt korhatárral megvalósított emlegetése, ez a 25 év alattiak szja-mentessége. [[8.50]] Viszont, ha megnézzük, hogy átlagosan havonta mennyit tud kedvezni ezzel a kormány az érintett fiataloknak, és a másik oldalon mennyit visznek el a lakhatási költségek, láthatjuk a 27 százalékos uniós rekorder áfa sajnos világbajnok terheit a gyermeknevelési cikkekre kivetett módon, és gondolják végig, egész Európában a gyermeknevelést itt adóztatják a legjobban, 27 százalékos áfakulccsal pelenkától a cumis üvegig, mindenféle termékbe beépítve. Nem beszéltünk még a gyenge forint brutális hatásairól, hiszen megint csak a gyermeket nevelő családok esetében, ha egy babakocsit, ha egy gyermekruhát meg kell vásárolni, a gyenge forint hatása minden vásárlást folyamatosan drágít. Túlzás nélkül ez egy ezermilliárdos összegű különadó, amit Magyarország Kormányának tudatos politikája enged a családokon érvényesülni negatív irányban. Beszélhetnénk még a megalázóan alacsony bérekről, Orbán Viktor beismerő vallomásáról, miszerint neki a távoli víziója az a 200 ezres minimálbér, amit, ha elérne Magyarország, az még mindig a 3., 4. legalacsonyabb érték lenne az egész Európai Uniót figyelembe véve, hozzátéve, hogy mire ezt elérjük, addig az időszakig a legalacsonyabb minimálbért biztosító más országok is emelhetik ugyanezt a minimális juttatást, tehát még hátulról a 3., 4. helyünk sem lenne biztos. Ezenközben Magyarország Kormánya diákváros építéséről beszél 11 év kormányzás után. Hát, mi ez, ha nem beismerő vallomás?! Tizenegy év után ígérgetik a Diákvárost és helyette idehoznak, importálnak egy kínai egyetemet, kínai vendégmunkásokkal megépítve, a magyar adófizetők pénzéből. Elképedve állunk tehát az előtt, hogy hogyan adják fel, hogyan zabálják fel a magyar jövőt a kormányoldalon, hiszen ezen felsorolt öt-hat tétel mindegyike brutálisan nehezíti a magyar fiatalok életkezdésének lehetőségét. Nem véletlen, hogy nagyon sokan kényszerből nem a szülőföldjükön, hanem Nyugat-Európában kerestek boldogulást az elmúlt évtizedben, és az sem véletlen, hogy a magyarság lélekszáma katasztrofális mértékben fogyatkozik. Állami hátterű bérlakásépítési programra van tehát szükség annak érdekében, hogy aki nem engedheti meg magának azonnal az önálló tulajdonú ingatlan megvásárlását, megfizethető lakhatáshoz jusson. Látni kell, a kormánynak szembe kell néznie a helyzettel. Aki most feláll, annak meg kell magyaráznia, hogy miért csökkent drámai módon a bérelhető lakások száma Magyarországon, annak meg kell magyaráznia, hogy ez a lakhatási kataklizma miért alakult ki, annak meg kell magyaráznia, hogy a lakáscélú előtakarékosság állami támogatását ez a kormány áruló módon miért szüntette meg, és annak meg kell magyaráznia, hogy a 27 százalékos áfával, a tudatosan gyengén tartott forinttal miért veszik el a magyar családoktól a többszörösét annak, mint amit a kedvezményekkel látszólag odaadnak. Egy utolsó mondat: választási ígéretük a jövő évre 500-600 milliárd forint szja visszatérítése a családoknak, a papíron lévő költségvetési javaslatukban pedig 500-600 milliárd forinttal többet kívánnak jövőre beszedni a magyar családoktól adó formájában. Egy nulla végösszegű játszmával igyekeznek tehát kampányolni, miközben felzabálják a magyar jövőt. [[Taps a Jobbik padsoraiból.]]
Köszönöm. Tisztelt Országgyűlés! A kormány nevében Zsigó Róbert államtitkár úr válaszol.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Ön beszélt lakásokról, családokról, gyermeknevelésről, kivándorlásról, sok mindenről, és azt mondta, hogy nekünk kell megmagyaráznunk dolgokat. [[Z. Kárpát Dániel: Így van!]] Tisztelt képviselő úr, tudja, kinek kell megmagyarázni dolgokat? Önöknek. Tudja, hogy az önök mostani főnökének tudom, hogy ez nem fog tetszeni önnek [[Z. Kárpát Dániel: Tizenegy éve kormányoztok, barátom! Tizenegy éve!]] de ettől még igaz , Gyurcsány Ferencnek mi volt a fiatalokkal kapcsolatos programja? Mert az ön hozzászólásának az a címe, hogy a kormány feléli a magyar fiatalok jövőjét. Tudja, mit mondott Gyurcsány Ferenc, az ön mostani főnöke, az, akinek a listáján ön szerepelni fog? [[Z. Kárpát Dániel: Hallod?! Gyenge vagy!]] Azt üzente a fiataloknak, hogy el lehet innen menni. És ön beszél kivándorlásról, képviselő úr [[Z. Kárpát Dániel: Tizenegy éve kormányoztok!]] és azt kéri, hogy mi magyarázzuk meg. [[Z. Kárpát Dániel Farkas Sándorral egyeztet. Az elnök megkocogtatja a csengőt.]] Képviselő úr, azt szeretném kérni, hogy ön magyarázza azt meg, hogy hogyan tud összefogni ebben az ügyben Gyurcsány Ferenccel. Tudja, mit csináltak a baloldaliak, az önök mostani főnökei vagy gazdái, amikor kormányoztak? A baloldali kormányzás utolsó évében 150 ezer 15-29 év közötti fiatal volt munkanélküli. A szocialista kormányok eltörölték a korábbi otthonteremtési rendszert, és megszüntették a kamattámogatott hitelt, ezzel egyébként devizahitelezésbe lökték a gyerekeket nevelő családokat. A szocialista kormányok, az önök mostani gazdái voltak azok, akik tandíjat akartak bevezetni. És hogy ne csak arról beszéljünk, hogy mit akartak, hanem arról is, hogy mit terveznek: önök azokkal fogtak össze, akik most 30 százalékos személyi jövedelemadót akarnak bevezetni. [[Dr. Völner Pál, a Farkas Sándorral egyeztető Z. Kárpát Dánielnek: Nem is érdekli!]] Önök azokkal fogtak össze és azok a mostani főnökeik, akik 19 százalékos társasági adót akarnak emelni. [[Z. Kárpát Dániel: Miről beszél?!]] Ön szerint ebből több fizetés lesz? Ön szerint ebből jobban fognak élni a fiatalok? [[Dömötör Csaba: Neked válaszol! Z. Kárpát Dániel: Majd ha reagálhatok! Legalább egyetlenegy kérdésre válaszolna!]] Ön szerint ettől lesz jobb lesz Magyarországnak, tisztelt képviselő úr? Az a helyzet, hogy 2010 óta a kormány folyamatosan bővíti azon támogatások és lehetőségek körét, amely a fiatalok továbbtanulását, családalapítását, otthonteremtését, nyelvtanulását, elhelyezkedését segíti. Számos ilyen lépést tettünk. Ön, képviselő úr, most rajtunk számonkéri, hogy hogyan tudnak otthonhoz, lakáshoz jutni a fiatalok; most, amikor 2021. január 1-jétől minden idők legnagyobb otthonteremtési programját indítottuk el, képviselő úr. Ha eddig nem hallotta volna, akkor elmondom önnek, hogy ennek keretében január 1-jétől az új építésű ingatlanok értékesíti áfája [[Z. Kárpát Dániel: Nem erről szólt a kérdés, barátom!]] 27 százalékról 5 százalékra csökkent. Ha ehhez CSOK-ot vesznek igénybe, akkor még a fennmaradó 5 százalék áfa összegét sem kell megfizetniük. Amennyiben a gyermekvállalás előtt álló pár vagy gyermeket nevelő család január 1-jétől CSOK igénybevételével új vagy használt lakást vásárol, ők teljes egészében mentesülnek a 4 százalékos vagyonszerzési illeték megfizetése alól. 2021. január 1-jétől az állam átvállalja a legalább egy gyermeket nevelő családoktól a meglévő otthonuk felújítási költségeinek felét maximum 3 millió forintig, és azoknak, akiknek nincs elég önerejük ehhez, az otthonfelújítási kölcsönt is igénybe vehetik legfeljebb 6 millió forintig, maximum tíz évre, 3 százalékos kamattal. 2021. január 1-jétől azoknak is segítünk, akik nem tudnak a szüleiktől különköltözni, hanem velük együtt szeretnének élni, mert a tetőtér-beépítésre is felvehetik a maximális 10 százalék CSOK-ot. Tisztelt képviselő úr, igen, a következő költségvetésben, a 2022-es költségvetésben, amit reményeink szerint ma önök is megszavaznak és támogatni fognak [[Z. Kárpát Dániel: Én nem!]] , teljes személyijövedelemadó-mentességet vezetünk be a 25 év alatti fiataloknak. Ez nagyjából egymillió fiatalnak teremt lehetőséget, segít a középiskolásoknak és a felsőoktatásban a hallgatóknak, akik a tanulmányaik mellett sokat dolgoznak, segít a diákszövetkezeti keretekben dolgozó fiataloknak, mert magasabb órabért kaphatnak, és segít azoknak is, akik nem tanulnak tovább, hanem a munkaerőpiacra szeretnének menni, hiszen versenyképesebb bért tudnak kapni, ebből a bérből pedig jobban meg tudnak élni. Tisztelt képviselő úr, álszent, amit ön művel. Ön rajtunk kéri számon azt, amit az önök gazdái tettek [[Z. Kárpát Dániel: Jaj, szánalmas vagy!]] a 2010 előtti időszakban, és együtt önökkel tenni akarnak a következő választások után. Tisztelt képviselő úr, önök a fiatalok boldogulását mindig csak akadályozták, mi pedig folyamatosan minden eszközünkkel azon vagyunk, hogy a fiataloknak segítsünk a továbbtanulásban, a családalapításban, az otthonteremtésben, a nyelvtanulásban, az elhelyezkedésben. Önök átverik a fiatalokat, megint csak szavakban állnak mellettük. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Harrach Péter képviselő úr, KDNP-képviselőcsoport: „Ami a számok mögött van” címmel. Öné a szó, képviselő úr.
Tisztelt Elnök Úr! Tisztelt Képviselőtársaim! Meghallgatva az előző napirend előtti hozzászólásokat, kérem, nézzék el nekem, hogy most hangnemet váltok, mert egy fontos kérdésről van szó. Arról a kérdésről, ami a ’22-es költségvetésben nagy hangsúlyt kap, és amiről nyilván más az ellenzék véleménye, mint a kormányoldalé. Ezt kölcsönösen legalább meghallgatni, ha nem is elfogadni illik. Nézzünk a költségvetés számai mögé kicsit, mert ott mindig politikai szándék van, sőt még mélyebben egy ember- és társadalomkép is megjelenik! Az a tétel, amiről most szólnék, egy igen nagy arányú támogatást kap, ez mutatja a kérdés fontosságát a költségvetés alkotói számára. Jövőre 2778 milliárd forint esik családtámogatásra, ez közel félmilliárddal több, mint idén volt. A GDP 5 százalékáról van szó, ez európai összehasonlításban is egy tekintélyes összeg. [[9.00]] A család mint intézmény fontos a költségvetés alkotói számára. Nézzük, miért is fontos a család! A gyermek számára azért, mert biztonságot kap, ott nő egészséges felnőtté. A szülők számára azért, mert együtt gyakorolva a felelősséget és mintát adva a gyereknek, tudják betölteni a szerepüket. És persze a társadalom számára is fontos a család azért, mert ez a nemzet jövőjének a biztosítéka. És akkor nézzük meg azt a kérdést, hogy milyen támogatási elem fontos a kormányzat számára, és itt van az a lényeges különbség, ami a két oldal között tetten érhető. Az ellenzék a közelmúltban hallottunk erről egy nyilatkozatot a családi pótlékot tartja elsődleges támogatási elemnek, ami egy alanyi jogon járó, segély típusú támogatás. A kormányoldal pedig hagyományosan, az első Orbán-kormány idején is és most az utóbbi tíz évben is a családi adókedvezményt helyezi az első helyre, vagyis egy munkajövedelemhez kötött támogatást, aminek éppúgy, mint az előző családi pótléknak is, megvan a maga egyénre és társadalomra gyakorolt hatása. Nézzük mi ez! Előre kell bocsátanom: nem vagyok segélyellenes, hiszen a segélynek a maga helyén komoly szerepe van, az ellehetetlenült családok megsegítése, a krízishelyzet megoldása segély nélkül nehezen elképzelhető. Viszont, ha valaki erre rendezi be az életét, az súlyos személyes és társadalmi hatással jár. Ugyanis, ha finoman akarom kifejezni magamat, akkor a segély nem motivál munkára, sőt egy igénytelen életformára jelent csábítást. Viszont az adókedvezmény egyénre gyakorolt hatása az, hogy munkajövedelemhez kötött támogatásként munkára késztet, és ezzel a munkaalapú társadalmat is szolgálja. Tehát ez a két, társadalmi hatásában, sőt az egyénre gyakorolt hatásában is egészen különböző megoldás minket arra késztet, hogy az egészséges személyiség és az egészséges társadalom célját tekintsük fontosnak, és ezért fontos számunkra következetesen a munkajövedelemhez kötött támogatás, a családi adókedvezmény. Még van annyi időm, hogy néhány elemét említsem a költségvetés idevonatkozó tételeinek. Hozzáteszem, hogy tíz év alatt több mint 3000 milliárd forintot hagyott a családoknál ez az adókedvezmény. Meg kell említenünk a gyermeket nevelők szja-visszatérítését is, ami 500-600 milliárd forintos tételnek prognosztizálható. A fiatalok szja-mentességéről és az idősek 13. havi nyugdíjáról is szólnunk kell, nem beszélve az otthonteremtés széles köréről. Köszönöm szépen a figyelmüket. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! A kormány nevében Zsigó Róbert államtitkár úr válaszol az elhangzottakra. Öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Napirend előtti felszólalásának az a címe, hogy „Ami a számok mögött van”, és valóban igaza van képviselő úrnak, valóban mindig meg kell néznünk, hogy azok a döntések, amelyeket hozunk, milyen hatással vannak a társadalomra, jelen esetben egyébként a gyermekeket nevelő családokra. Fontos ilyenkor emlékeznünk arra, hogy honnan indultunk, és hova érkeztünk a mai napig. Ugye, 2010 előtt a magyar családok nehéz helyzetbe kerültek, csak néhány példát mondjak: a Gyurcsány-Bajnai-kormányok eltörölték az otthonteremtési rendszert, ezzel megszűnt a magyar családoknak az a lehetősége, hogy megfelelő módon tudjanak otthonhoz jutni, devizahitel-csapdába terelték őket. Eltörölték akkor az egy- és kétgyermekesek családi adókedvezményét, a gyes időtartamát is csökkentették. Mondhatjuk azt, hogy 2010-ben a magyar családok, a gyerekeket nevelő családok kiszolgáltatott helyzetben voltak. A mi alapelvünk az 2010 óta, amióta egy családbarát fordulat történt Magyarországon, hogy mindenki, aki tud, akar, az megfelelő munkát tudjon találni, és ebből a munkából tisztességgel el tudja tartani a családját, fel tudja nevelni a gyerekeket. A kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. Számos intézkedést tettünk ennek az elérése érdekében. Ugye, például 2010-2021 között több mint duplájára nőtt a csecsemőgondozási ellátásra fordítható támogatás összege, és nagyjából éppen két hét múlva, július 1-jétől a korábbi 70 százalékról a bruttó fizetés 100 százalékára emelkedik a csecsemőgondozási díj összege. Ezzel az édesanyák több jövedelemhez jutnak a gyerekük nevelése közben, mint előtte a nettó fizetésük volt. A gyed maximális összege is 2010 óta a kétszeresére emelkedett. Bevezettük a családi adókedvezményt, amit mára mintegy egymillió család tud igénybe venni, egymillió családnak segít. Ön is beszélt az otthonteremtésről, engedjen meg nekem is néhány mondatot erről: valóban, január 1-jétől elindítottuk Magyarország eddigi legnagyobb otthonteremtési programját, ezt Z. Kárpát képviselő úrnak is volt alkalmam elmondani. Ennek keretében az új építésű ingatlanok áfáját 27 százalékról 5 százalékra csökkentettük. Ha ehhez CSOK-ot vesz valaki igénybe, akkor ezt az 5 százalékos áfát is visszaigényelheti. De segítünk például azoknak a családoknak is, akik a meglévő otthonukat szeretnék felújítani. A felújítási összeg felével maximum 3 millió forinttal tudjuk őket támogatni, ezt visszatérítjük. Akinek pedig nincs önereje, az kedvezményes otthonfelújítási kölcsönt is igénybe tud venni. Bevezettük a CSOK-ot, bevezettük a 10 millió forintos babaváró támogatást, autóvásárlási támogatást adunk a nagycsaládosoknak, és 2010-hez képest a másfélszeresére növeltük a bölcsődei férőhelyek számát, és ráadásul kétszer annyi településen van ma bölcsőde, mint 2010 előtt. Mindezek következtében azt tudjuk mondani nagyon óvatosan, nagyon finoman, hogy biztató jelek vannak a családpolitikában, mert a családbarát kormányzás kezdete óta több mint 20 százalékkal nőtt a gyermekvállalási kedv. A házasságkötések száma 40 éves csúcson van, a válások száma pedig 60 éves mélyponton van ma Magyarországon. Csak egy példa: a baloldali kormányzás utolsó évében, 2010-ben kötötték a legkevesebb házasságot Magyarországon. Ez is jól mutatja, hogy miért is volt szükség családbarát fordulatra. És ugye, ma szavaz az Országgyűlés a 2022-es költségvetésről, amelyben szintén fontos szerepet játszanak a családok, hiszen egyre több lehetőséget nyújt a jövő évi költségvetés egyre több család számára. Jövőre már közel háromszorosára emelkedik a családok támogatására fordítható összeg a 2010-es költségvetéshez képest. Néhány példa, ön is mondta: teljes személyijövedelemadó-mentességet adunk a 25 év alatti fiataloknak, jövőre tovább fogjuk folytatni a 13. havi nyugdíj visszaépítését, amelyet a baloldal vett el korábban, jövő februárban már kétheti pluszjuttatást kapnak az idősek. Az egyedülálló, egyszülős családoknak az életét is segítjük, hiszen a minimálbér 30 százalékára emeljük a megelőlegezett tartásdíj felső határát, duplájára emeljük az árvaellátást, és ahogy ön is mondta, a gyerekes családok jövőre visszakaphatják a 2021-ben befizetett személyi jövedelemadójukat, tekintettel arra, hogy a koronavírus-járvány őket viselte meg talán a leginkább. Emellett pedig természetesen a jövő évben is tovább folytatjuk az otthonteremtést, tovább folytatjuk azt, hogy a gyerekek ingyenesen tudjanak étkezni. Elmondható az, hogy 2010 előtt a Gyurcsány-Bajnai-kormányok megszüntettek családtámogatásokat, elvettek a családoktól, mi pedig 2010 óta folyamatosan növeljük a családok támogatását, és ránk a 2022-es esztendőben is számíthatnak a magyar családok. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszait. Tisztelt Országgyűlés! Szintén napirend előtti felszólalásra jelentkezett Halász János képviselő úr, Fidesz képviselőcsoport: „Aktuális ügyeink” címmel. Képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! Magyarországon közösen összefogva letörtük a pandémia harmadik hullámát, a sikeres oltási kampány miatt lassanként visszakaphatjuk régi életünket. Míg a legtöbb európai országban érvényben vannak a szigorú korlátozások, mi, magyarok már szabadon járhatunk étterembe, koncertre, meccsre. Most a legfontosabb előttünk álló feladat, hogy a magyar gazdaságot újraindítsuk. Ez az újrakezdés, a gazdaság újraindítása is csak a magyar emberek támogatásával valósulhat meg. Éppen ezért Orbán Viktor miniszterelnök úr múlt héten ismét nemzeti konzultációt jelentett be. [[9.10]] A Fidesz-frakció egyetért azzal, hogy a gazdaság újraindításával kapcsolatban meg kell kérdezni az emberek véleményét a családok megerősítéséről, a minimálbér emeléséről, az adókedvezmények bővítéséről és a hitelmoratóriumról. Szintén fontos látni, hogy jelenleg a járványok és a népvándorlások korát éljük. Minden járványügyi szakember egyetért azzal, hogy a koronavírus teljes legyőzése még évekig tarthat, és újabb mutánsok megjelenésére is számítani lehet. Ezért támogatjuk, hogy járványügyi kérdések is szerepeljenek a nemzeti konzultációban. Ugyanakkor itt van velünk továbbra is a másik veszély, az illegális migráció. Sajnos, ismét aggasztó mértékben emelkedik az illegális határátlépési kísérletek száma. Ezt támasztják alá a rendőrség nyilvános adatai, de a titkosszolgálatok is erről számoltak be tegnap a Nemzetbiztonsági bizottság ülésén. Ezért fontos, hogy a népvándorlással, az illegális migrációval kapcsolatban is kérdezzük meg újra a magyar emberek véleményét. Ezek mind komoly, a mindennapi életünket érintő témák, ezért arra kérjük az embereket, hogy töltsék majd ki és küldjék vissza a nemzeti konzultációs íveket. Azt szeretnénk, ha a döntéseink, a későbbi kormányzati döntések a lehető legnagyobb egyetértést élveznék, és a lehető legbiztosabb lábakon állnának. Egyetértési pontokra van szükségünk még akkor is, ha a baloldal folyamatosan támadja ezt az intézményt. Emlékezzünk, eddig tíz nemzeti konzultációt hirdetett meg Orbán Viktor miniszterelnök úr, de nem volt közte egy sem, amibe ne szállt volna bele páros lábbal a baloldal. Támadták még a családokról szóló konzultációt is. A baloldalon voltak, akik nyíltan kimondták, hogy ők Magyarország jövőjét a migránsokban látják, és nem a magyar családok támogatásában. Ugyanez a baloldal támadta a járványügyi intézkedéseket és a védekezésben részt vevő szakembereket. Sőt, aljas, embertelen, oltásellenes kampányt folytattak, és folytatnak a mai napig is. Most sem hazudtolták meg magukat, most is támadja a baloldal a nemzeti konzultációt, a DK-tól a Jobbikig. Ők feleslegesnek tartják megkérdezni az emberek véleményét. Velük szemben mi úgy gondoljuk, hogy a nemzeti konzultáció egy jó, bevált eszköz. Ez segít a kormánynak és nekünk, az Országgyűlésnek is, hogy a döntéseket a magyar emberek elképzeléseihez igazítsuk. Emlékezhetünk rá, hogy már 2011 februárjában nemzeti konzultációt indítottunk egy új, szilárd alapot jelentő alkotmány megalkotásáról. Közel egymillió ember töltötte ki, küldte vissza véleményét a leendő új Alaptörvényről, sok százezer ember érezte már első alkalommal is, hogy érdemes élni a véleménynyilvánítás ezen új formájával, és szeretne részt venni az ország előtt álló nagy feladatok közös megoldásában. Ilyen feladat, közös nemzeti ügy volt a baloldal által az egekbe emelt energiaárak befagyasztása, melyet a szociális nemzeti konzultáció előzött meg, így tudtuk sikerre vinni a rezsicsökkentést is. 2015-ben, a migrációs válság kezdetén indított, a bevándorlásról és a terrorizmusról szóló nemzeti konzultációs íveket már több mint egymillióan töltötték ki. A magyar emberek döntő többsége egyértelmű felhatalmazást adott a határkerítés megépítéséhez és a jogi határzár létrehozásához. Így tudtuk megvédeni hazánkat a migrációs áradattól. 2017-ben az első Soros-tervről szóló nemzeti konzultáció szintén sikeres volt. Ezzel ismét azt üzenték a magyarok Brüsszelnek, hogy semmilyen formában nem kérnek a migránsok betelepítéséből. Tisztelt Ház! A most induló nemzeti konzultációtól is azt várjuk, hogy az emberek véleményére alapozott, időtálló döntéseket tud hozni az Országgyűlés és a kormány. Arra kérünk mindenkit, hogy töltse ki és küldje vissza a nemzeti konzultációs kérdőíveket. Minden magyar véleménye számít. A Fidesz-frakció ezért teljes erejével támogatja a kormányt a legújabb nemzeti konzultáció megindításában is. Köszönöm szépen a figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! A kormány nevében Rétvári Bence államtitkár úr, miniszterhelyettes válaszol. Parancsoljon, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Végighallgattuk a baloldali pártok frakcióvezetőit, fő szónokait a mai napon, egy olyan ülésszak végén, amit teljes mértékben meghatározott a járvány, a koronavírus elleni küzdelem. Ugyanakkor egyvalami maradt ki az összes baloldali párt felszólalásából: hogy megköszönjék azoknak az embereknek, akiknek a munkája révén le tudtuk győzni a koronavírus-járványt. Volt itt gyűlölködés, volt itt sárdobálás, volt itt fenyegetés, fröcsögés, mindenféle agresszív megnyilvánulás, csak egyvalami hiányozott a koronavírust legyőző ülésszakunk végén, hogy a járványról beszéljenek, és főleg azokról, azokról az orvosokról, azokról az ápolókról, szociális dolgozókról, rendőrökről, katonákról, köztisztviselőkről, akiknek a munkája kellett ahhoz, hogy a járványt legyőzzük. Mert a baloldal semmivel nem járult hozzá ehhez, még azt a felhatalmazást sem akarta megadni a kormánynak, hogy egyik napról a másikra gyors döntéseket tudjon hozni, és amikor itt végre közös erőfeszítésekkel, a közös munkánk révén és a vakcináknak köszönhetően legyőztük a járványt, akkor erről egyetlenegy szavuk sincsen az ülésszak végén, csak arról beszélnek, hogy bojkott, hogy kivonulás, hogy szembenállás a kormányzattal. Mire használták ők ezt az időszakot? Itt az Országgyűlésben olyan határozatot nyújtottak be, amellyel két vakcinát a kínai és az orosz vakcinát be akarták tiltani. Nem új vakcinákat akartak Magyarországra hozni, hanem a meglevőket akarták betiltani. Brüsszelben nem azért lobbiztak, hogy Brüsszelből több, közösen beszerzett vakcina érkezzen, hanem azért lobbiztak, hogy Brüsszel tiltsa be a Magyarországra Kínából vagy Oroszországból érkező vakcinákat. És mit csináltak a fővárosban? Tesztmutyi volt. Az a pénz, ami akár Soros Györgytől vagy máshonnan rendelkezésre állt, a volt szocialista miniszterek érdekeltségébe tartozó cégekhez vándorolt egy pillanat alatt. Visszatért a 2010 előtti világ. És mit mondott László Imre, a baloldal egészségpolitikusa azután, miután sikeresen legyőztük a koronavírus-járványt, és a kórházaink helytálltak? Hogy a kórházak 45 százalékát be kéne zárni. Hogy tudtunk volna védekezni a kórházakkal együtt a koronavírus-járvánnyal szemben? Hol lehetett volna az emberek életét megvédeni, ha László Imre és a baloldal terve, Gyurcsány Ferenc terve megvalósulna és a kórházak 45 százaléka bezárásra kerülne? Mert a vizitdíj mellett, amit megvédett itt Gyurcsány Ferenc, hogy minden koronavírus miatt kórházba kerülő ember vizitdíjat meg kórházi napidíjat fizessen, még alig lenne kórház is, hiszen ezek számát közel a felére csökkentenék, és a baloldal egyik pártja sem szólalt meg, hogy ne értenének egyet ezzel a tervvel. Lassan egy hete László Imre elmondta az elképzeléseit, a többiek pedig hallgatnak. Egyvalami tűnt még föl az elmúlt napokban. Amikor az őszödi beszéd itt a parlamentben szóba került, akkor hirtelen az összes jobbikosnak kikötődik a cipőfűzője. Mert mindenki elkezd lefelé nézegetni a pad alá [[Z. Kárpát Dániel többször közbeszól.]] Jakab Péterrel és mindenki mással együtt. Hirtelen, hogy amikor kiderül, hogy az az őszödi beszéd, ami a Jobbikot is életre hívta, hogy Gyurcsány Ferenc korszakának végleg véget vessenek, és most ők Gyurcsány Ferencet visszasegítenék a hatalomba [[Z. Kárpát Dániel közbeszól. Az elnök csenget.]] nos, ilyenkor mindenkinek sajnos cipőt kell kötözgetni, vagy sms-t kell írni a pad alatt, mert felnézni nem tudnak, csak lesütik a szemüket, mert ilyenkor bizony megszólal bennük is a lelkiismeret. [[Z. Kárpát Dániel: Szánalmas! Hol voltatok 2006-2010 között? Az elnök csenget.]] Végighallgattuk a baloldali felszólalókat: 11 éve nem mondanak újat. 11 éve minden ülésszakon mindig ugyanaz a lemez, hogy Magyarországon diktatúra van, és a kormány intézkedései nem a magyar gazdaságot fogják erősíteni. Miközben azóta választások történtek, ahol a baloldali pártokat a választók nagy arányban elutasították, azóta pedig szerencsére, amikor nem járványidőszak volt, a magyar kereskedelmi forgalom nőtt, a bérek nőttek, a magyar gazdaság tudott erősödni, mindemellett pedig adókat tudott csökkenteni a kormány. Ezért nem maradt más az ellenzéknek, a baloldalnak, mint a provokáció. Látjuk: Jakab Péter is Novák Előd reinkarnációjaként itt ül a parlamentben. Mivel mondanivalója nincsen, ezért mindenféle szabályszegésekkel akar provokálni. Az jutott eszembe, hogy a gyermekkorom egyik kedvenc meséjében, a Macskafogóban Grabowski Mickey egér 13. reinkarnációja, hát, Jakab Péter pedig, úgy látszik, hogy Novák Előd első reinkarnációja [[Z. Kárpát Dániel közbeszól.]] , csak nem egy gárdista típusú, hanem egy Gyurcsány-kompatibilis reinkarnációja, de a lényeg ugyanaz: a szabályokat figyelembe nem venni, a szabályokat szándékosan megszegni és ezzel magamra a média figyelmét felhívni. Ugyanaz a recept: Novák Előd Magyar Gárda-receptje és Jakab Péter „Gyurcsány-gárda”-receptje ugyanaz, csak a provokációra épül. Tisztelt Képviselőtársaim! Egy olyan módosítás lesz ma a parlamentben itt napirenden, amely egyrészről megvédi a gyermekeket a pedofil bűnelkövetőktől, hatékonyabban, mint eddig bármelyik más jogszabály, szigorúbban, mint bármilyen más jogszabály, másrészről pedig rögzíti azt, hogy a nevelés a szülők dolga, és ebbe más ne szóljon bele sem az óvodában, sem az általános iskolában. És ez az a pont, ami miatt kivonul a magyar baloldal a szavazásról, mert meg akarják tagadni a szülőktől azt a jogot, hogy ők válasszák meg a gyermekük nevelését, és ezt ne bízzák rá valamilyen intézményrendszerben egy Soros György által támogatott szervezet által kidolgozott valamilyen, ilyen-olyan átnevelő programra, hanem a szülők maguk akarják ezt meghatározni. Nekünk meg kell védeni a szülőket, a szülőknek van joguk a gyerekük nevelését meghatározni. Köszönöm, hogy meghallgattak. [[Taps a kormánypárti padsorokban.]] [[9.20]]
Köszönöm államtitkár úr válaszát. Tisztelt Országgyűlés! A napirend előtti felszólalások végére értünk. Tisztelt Országgyűlés! Soron következik a Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény módosításáról szóló előterjesztés kivételes eljárásban történő összevont vitája. A kormány-előterjesztés T/16565. számon a parlamenti informatikai hálózaton elérhető. Tisztelt Országgyűlés! Először előterjesztői felszólalásra kerül sor. Mielőtt megadom a szót, felhívom az előterjesztő figyelmét, hogy a nyitóbeszédre, a vitában történő további felszólalására és az esetleges zárszó ismertetésére összesen 25 perces időkeret áll rendelkezésére. Megadom a szót Schanda Tamás János úrnak, az Innovációs és Technológiai Minisztérium államtitkárának, a napirendi pont előterjesztőjének. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Az egyetemek jövője Magyarország jövője, ezért a következő évek egyik legfontosabb nemzetépítési és nemzetstratégiai programja a magyar felsőoktatás megújítása. A minőségi tudás megszerzéséért folytatott versenyben csak azok a nemzetek lehetnek sikeresek, amelyeknek egyetemei képesek megfelelő válaszokat adni az átalakuló világrend kihívásaira. Magyarország is annyira lesz sikeres, amennyire a magyar fiatalok sikeresek. Ezért a tudásba befektetni, beruházni nemcsak lehetőség, hanem erkölcsi kötelezettség is. Tisztelt Országgyűlés! A létrejött közérdekű vagyonkezelő alapítványok döntő többsége a modellt váltott egyetemek fenntartását végzi. Ugyanakkor vannak olyanok is, amelyek képzési, tehetséggondozási, kutatási és kulturális feladatokat vállalnak át az államtól. Kiemelkedő társadalmi és értékteremtő szerepüket az Alaptörvény is világosan rögzíti. A javaslattal megkönnyítjük, hogy magáncégek is tudjanak csatlakozni az alapítványokhoz, ezáltal aktív közreműködői és alakítói lehetnek a magyar felsőoktatás megerősítésének. Ezzel tovább erősítjük a felsőoktatás pénzügyi autonómiáját is. A tervezett változásokkal, a saját kezdeményezésű vagyonjuttatások akadályainak lebontásával hatékonyabban ösztönözhetőek a felsőoktatás versenyképességét növelő egyetemi-vállalati együttműködések is. Éppen ezért arra kérem a tisztelt Országgyűlést, hogy a törvényjavaslatot támogatni szíveskedjenek. Köszönöm. [[Dr. Pósán László és Tállai András tapsol.]]
Köszönöm szépen, államtitkár úr. Tájékoztatom, hogy a további felszólalásokra 22 perc áll rendelkezésére. Tisztelt Országgyűlés! Most a Törvényalkotási bizottság álláspontjának ismertetésére kerül sor. Megadom a szót B. Nagy László képviselő úrnak, a Törvényalkotási bizottság előadójának. Parancsoljon!
Köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. június 14-én tartott ülésén megtárgyalta a Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény módosításáról szóló T/16565. számú törvényjavaslatot. Az összegző jelentést a bizottság a kivételes eljárás szabályai alapján 23 igen szavazattal, 7 nem ellenében, 2 tartózkodás mellett elfogadta. A vitában egy értelmező kérdés felvetésén kívül nem történt érdemi vita, amire a miniszterhelyettes-államtitkár úr kielégítő választ adott. Kérem a tisztelt Házat, hogy ennek megfelelően támogassák a javaslatot. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Most képviselői felszólalások következnek. Tájékoztatom önöket, hogy a frakcióknak 30-30 perc, a független képviselőknek összesen 8 perc áll rendelkezésükre. A felszólalások első körében a vezérszónokok ismertetik a frakciók álláspontját a képviselőcsoportok rendelkezésére álló időkeretekben. Megadom a szót Pósán László képviselő úrnak, a Fidesz-képviselőcsoport vezérszónokának.
Köszönöm szépen, elnök úr. Tisztelt Ház! Nagyon röviden azt szeretném mondani, hogy azt az előterjesztést, amelynek az a célja, hogy a magáncégek a közcélú alapítványok működését, a magyar fiatalokat, a magyar felsőoktatást támogathassák, a frakció teljes mellszélességgel támogatja, és azt gondolom, hogy ebben a célban talán mindannyian egyet is érthetünk. Így arra kérem a tisztelt Házat és a többi frakciót is, hogy támogassák a törvényjavaslatot. Köszönöm szépen. [[Schanda Tamás János tapsol.]]
Köszönöm szépen, képviselő úr. Tisztelt Országgyűlés! Megadom a szót Gyüre Csaba képviselő úrnak, a Jobbik képviselőcsoportja vezérszónokának. Parancsoljon!
Köszönöm szépen a szót, elnök úr. Tisztelt Elnök Úr! Tisztelt Államtitkár Úr! Tisztelt Országgyűlés! Képviselőtársaim! Hát, itt nagyon gyorsan le lett zongorázva ez a napirendi pont eddig mind államtitkár úr expozéja, mind pedig a vezérszónoki felszólalás tekintetében, illetve nyilván látszik, hogy tegnap a TAB-ülésen is elég gyorsan lepörgött ez a dolog. Mit ne mondjak, nem egy egyszerű szöveg ez a kemény négy és fél sor vagy majdnem öt sor, ami itt módosításban megjelent ebben a törvényjavaslatban, és nyilván értelmezni kell, hogy mik azok az okok, mi miatt kerülhetett ez ide a Ház elé, főleg ilyen sürgősséggel, ilyenfajta eljárással. És azt kell hogy lássuk, hogy ez beleillik egy olyan sorozatba, amelyet már az elmúlt 11 évben folyamatosan látunk a Fidesz-KDNP részéről. Itt elhangzott, és Schanda államtitkár úr itt is elmondta, illetve a tegnapi TAB-ülésen is elmondta, hogy ez elsősorban a magyar fiatalok érdekét szolgálja, illetve a Fidesz vezérszónoka is elmondta, hogy a fiatalok érdekét szolgálja az, hogy a közérdekű vagyonkezelő alapítványokhoz magánszemélyek is tudjanak hozzájárulni anyagilag, és ezt erősíti ez a szabály. És azt is elmondta itt az előttem felszólaló fideszes vezérszónok, hogy szerinte Magyarországon természetesen mindenki egyetért azzal, hogy a fiatalok jövőjét boldogítandó ezek a támogatások realizálódni tudjanak könnyebben a jövőben. Ezzel eddig, ha erről szólna a törvényjavaslat, tökéletesen egyetértenénk mi is, és valóban mi is támogatnánk, illetve szerintem Magyarországon nem lenne olyan párt sem az ellenzéki oldalon, sem a kormányzati oldalon, amely ne értene ezzel egyet maximálisan. Azonban a probléma itt az, hogy folyamatos állami pénzkivonás látszik, aminek az a lényege, hogy az állami pénzek folyamatosan bizonyos csatornákon keresztül a közpénzből magánpénzekké válnak. Így történik ez, egy ilyenfajta lehetőséget ad az egyetemeknek a magánosítása is, illetve a kiszervezése közalapítványokba, amelyekben persze aztán látjuk, hogy a kuratóriumok fognak dönteni, olyan kuratóriumok fognak dönteni az ott felhalmozódott vagyonról, ahova kizárólag a kormánypártok delegáltak embereket, kizárólag hozzájuk feltétlenül lojális, hűséges embereket tettek be ezekbe a kuratóriumokba, ők fogják ezeket a vagyoni részeket felhasználni, ők fognak erről dönteni, és sehol senkinek semmilyen formájú beleszólása nincs. Ez történt a múltban, és ez történik most is. Ennek egy részét igaz, hogy most azzal próbálják leplezni, hogy most a magáncégeket is bevonjuk, hogy ebbe fizessenek be. Nyilván láttuk már ezt a rendszert a sportban is kialakítani, amikor igenis az adókat ide lehetett szépen csoportosítani a sportba, aztán abból pedig ilyen-olyan módon próbálták meg felhasználni ezeket a pénzeket. Nyilván voltak, akik megfelelő módon használták fel, voltak, akik nem megfelelően használták fel. Éppen Orbán Viktor miniszterelnök úr mondta azt, hogy ezek a pénzek elvesztik a közpénzjellegüket akkor, amikor ezeket külön a sportegyesületnek kifizetik. Hát, körülbelül itt is ez történik ezekben az esetekben is, hogy a közpénzjelleget igyekszik a kormány, illetve a kétharmados többség megváltoztatni, és a közpénzeket szépen magánpénzekké átmosni. És hogy ebben az egy paragrafusban, illetve ebben a jogszabály-módosításban, ahol elméletileg nem állami pénzekről beszélünk és nem állami pénzekről van szó, hanem magánszemélyek, jogi személyek pénzéről van szó, itt pedig a probléma az, hogy a felelősség kérdését szünteti meg ez a paragrafus, ami azt jelenti, hogy adott esetben, amikor egy cég, amely akár lehet állami tulajdonú is, de jogi személy, befizet egy ilyen vagyonkezelő közalapítványnak egy bizonyos összeget, még akkor is, hogyha adott esetben ez nem megfelelő módon történik, akkor ez törvényesítődik. [[9.30]] Tehát adott esetben nem lehet majd büntetőeljárást indítani az adott cég vezetője ellen, amikor ilyen pénzeket befizetett, nem lehet majd hűtlen kezelésről, hanyag kezelésről beszélni, mert meg lehet magyarázni, hogy a polgári törvénykönyv új paragrafusa alapján ezt ő teljesen törvényesen tette, hiszen a polgári törvénykönyv átmeneti rendelkezéseiről szóló ilyen és ilyen szakasz megengedte neki és ez törvényesítette, tehát semmifajta törvénytelenségről itt szó nem lehet. Tehát én azt látom, hogy itt a felelősség kizárása, az, hogy ne lehessen felelősségre vonni olyan személyeket, akik adott esetben nem megfelelő módon költötték el azt a bizonyos összeget és itt akár milliárdokról, tízmilliárdokról is beszélhetünk majd a jövőben , ennek a veszélye óriási. Egy ilyen megengedő szabályt behozni, különösen akkor, amikor Magyarország a korrupcióérzékelési világranglistán nagyon előkelő helyre tett szert, és ma már ott tartunk sajnos, hogy 2012-ben még a 19.-ek voltunk az Európai Unióban, ma, 2020-2021-ben pedig az utolsók vagyunk az európai uniós korrupcióérzékelési ranglistán, holtversenyben Bulgáriával és Romániával. Azt gondolom, hogy egy olyan szakaszba lépett a magyar közélet, amelyen valóban változtatni kell. Mindig elmondtuk, hogy ezen változtatni egy korrupcióellenes ügyészség felállításával lehetne, az Európai Ügyészséghez való csatlakozással lehetne változtatni, de azt látjuk, hogy nincsen meg erre a kormányzati akarat. Amikor sorozatban olyan jogszabályokat kapunk ide, az Országgyűlés elé, amik folyamatosan azt fogják erősíteni továbbra is az emberekben, hogy a korrupció még magasabb szintekre fog lépni ebben az országban, akkor mit gondoljon egy ellenzéki politikus akkor, amikor egy ilyen polgári törvénykönyv átmeneti rendelkezéseiről szóló jogszabályt letesznek nekünk az asztalra, amely véleményünk szerint, tovább nyitja azt a kaput, amely a korrupciót fogja erősíteni Magyarországon, még szélesebbre tárja. Igaz, hogy ettől az utolsó helytől lejjebb esni már nem tud Magyarország a korrupcióérzékelési ranglistán, legalábbis az Európai Unióban nem, de a világranglistán még tudunk lejjebb menni, mert még vannak afrikai országok vagy közép-amerikai országok, akik mögöttünk szerepelnek. Nagyon sajnálom, hogy a kormánynak ez az álláspontja. Azt gondolom, hogy folyamatosan szigorítani kellene a pénzek elköltésével kapcsolatos szabályokat, elsősorban különösen a közpénzek elköltésével kapcsolatos szabályokat kellene szigorítani. Változtatni kellene ezen, sokkal szigorúbbá kellene tenni a felelősségre vonást, és ez a szabály, amelyről ma tárgyalunk, éppen hogy a felelősségre vonás lehetőségét fogja nagymértékben szűkíteni. Aki itt van 2010 óta a magyar Országgyűlésben, az látja azt a törekvést a magyar kormányzat és a Fidesz-KDNP részéről, hogy folyamatosan kapjuk azokat apró léptekben csöpögtetve, néha nagyobb léptekben idetéve elénk, amik a közpénzek magánpénzzé történő átalakítására irányulnak, és látjuk azt, hogy hogyan mennek el a milliárdok, tízmilliárdok és százmilliárdok akár a magyar költségvetésből és máshonnan is. Azt gondolom, hogy ez a jogszabály is a korrupció lehetőségét fogja Magyarországon tovább bővíteni, ezért az nem támogatható véleményünk szerint. Köszönöm szépen a figyelmet. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Most kétperces felszólalásokra van lehetőség, amennyiben kíván valaki ezzel élni. [[Senki sem jelentkezik.]] Jelentkezőt nem látok. Megkérdezem, kíváne még valaki a továbbiakban normál időkeretben felszólalni. [[Dr. Vejkey Imre belép a terembe, és elfoglalja képviselői helyét.]] Azt gondolom, hogy ha egy pillanatot várunk, akkor Vejkey Imre képviselő úrnak tudom megadni a szót, aki a KDNP képviselőcsoportja részérőll kíván felszólalni. Képviselő úr, amennyiben felkészült, akkor önt illeti a szó a magyar Országgyűlésben. Parancsoljon!
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! A közfeladatot ellátó közérdekű vagyonkezelő alapítványokról szóló 2021. évi IX. törvény rögzíti, hogy a közfeladatot ellátó közérdekű vagyonkezelő alapítványok a mindenkori kormányzattól független, magánjogi formában is biztosítják a társadalom számára a kiemelten fontos közérdekű céljaik megvalósítását. Ennélfogva ezek a jogalanyok kiemelt szerepet töltenek be a magyar jogrendszerben, így működésük hosszú távú stabilitása a jogbiztonság alkotmányos elvéből fakadó követelmény. A vagyonkezelő alapítványokkal szemben támasztott követelmény az is, hogy elősegítsék nemzetünk megmaradását és a közjót. A közfeladatot ellátó közérdekű vagyonkezelő alapítványok döntő többsége a modellváltó egyetemek fenntartására hivatott képzési, tehetséggondozási, kutatási és kulturális feladatot vállal át a magyar államtól. A minap benyújtott, a Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazási rendelkezésekről szóló 2013. évi CLXXVII. törvény módosításáról szóló törvényjavaslat lehetővé teszi, hogy gazdálkodó szervezetek is támogassák a magyar fiatalok jövőjét közérdekű alapítványokon keresztül. A tervezett változásokkal, a saját kezdeményezésű vagyonjuttatások akadályainak lebontásával hatékonyabban ösztönözhetők a felsőoktatás versenyképességét növelő egyetemi, vállalati együttműködések is. Tisztelt Hölgyeim és Uraim! A KDNP parlamenti frakciója a fentiek alapján támogatja a törvényjavaslatot. Kérem, támogassák önök is. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem, kíváne még valaki élni a felszólalás lehetőségével. [[Senki sem jelentkezik.]] Jelentkezőt nem látok. Az összevont vitát lezárom. Megkérdezem államtitkár urat, kíváne válaszolni. [[Jelzésre:]] Igen. Öné a szó, államtitkár úr.
Köszönöm a szót. Tisztelt Elnök Úr! Tisztelt Országgyűlés! Köszönöm a támogató mondatokat. Gyüre képviselő úr számára szeretném világossá tenni a törvényjavaslat célját, mert úgy látszik, ez nem sikerült teljes mértékben a korábbiakban. Szögezzük le, hogy nem magánszemélyekről szól a javaslat, hanem magánjogi személyekről. Tehát legyen világos: nem közpénzről szól, hanem magánpénzről, magánpénzből történik meg a közcél finanszírozása, adókról, adómódosításról a törvényjavaslat pedig nem rendelkezik. Remélem, hogy ezzel sikerült eloszlatnom minden kételyét a módosítással kapcsolatban, hiszen téves állításokat fogalmazott meg. Ha pedig nem sikerült eloszlatnom, akkor sajnálom, hogy a baloldali Jobbik nem támogatja a magyar fiatalok ügyét. Köszönöm megtisztelő figyelmüket. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! A határozathozatalra a mai ülésnapon kerül sor. Tisztelt Országgyűlés! Soron következik a Magyarország 2021. évi központi költségvetéséről szóló 2020. évi XC. törvény módosításáról szóló előterjesztés kivételes eljárásban történő összevont vitája. A kormány-előterjesztés T/16566. számon a parlamenti informatikai hálózaton elérhető. Tisztelt Országgyűlés! Először az előterjesztői felszólalásra kerül sor. Mielőtt megadom a szót, tájékoztatom miniszterhelyettes urat, hogy a nyitóbeszédre, a vitában történő további felszólalására és az esetleges zárszó ismertetésére összesen 25 perces időkeret áll rendelkezésére. Tisztelt Országgyűlés! Megadom a szót Tállai András úrnak, a Pénzügyminisztérium államtitkárának, miniszterhelyettesnek, a napirendi pont előterjesztőjének. Parancsoljon!
Tisztelt Elnök Úr! Tisztelt Országgyűlés! Tisztelt Képviselőtársaim! A pandémia számos kihívás elé állította a gazdaságot, a vállalatokat, a munkáltatókat. Számos program indul, segítendő a vállalkozásokat, hogy a nehézségeket, kihívásokat leküzdjék, és a munkahelyeket meg tudják tartani. A gazdaság újraindítása érdekében tehát a már eddig is lehetővé tett támogatási programok körét indokolt tovább bővíteni. A bővítés keretében a beruházási és fejlesztési cél finanszírozása is megvalósulhat. Ráadásul ennek támogatására e javaslat egy, a vállalkozások méretétől függetlenül elérhető új állami viszontgarancia-programot vezet be. A viszontgarancia tekintetében a hitel- és kölcsönfelvétel esetében 85 százalékos, kötvénykibocsátás során 100 százalékos állami helytállást biztosít az állam. [[9.40]] Az új programot indokolt elválasztani a vállalkozás finanszírozásához kapcsolódó sztenderd, alapvetően a kkv-szektor általános finanszírozását segítő viszontgarancia-rendelkezésektől és szereplőktől, támogatva ezzel azok zavartalan működését. Eljött a pillanat, hogy a gazdaság újraindítása tekintetében új irányokat is meglépjünk, hogy minél szélesebb eszköztár álljon rendelkezésére a vállalkozásoknak. A javaslat nem hosszú, nem bonyolult, de most az egyszerű, átlátható és lendületet adó programokra van szükség. Tisztelt Országgyűlés! Kérem önöket, hogy a beterjesztett gazdaság-újraindítási célt szolgáló törvényjavaslatot támogatni szíveskedjenek. Köszönöm. [[Taps a kormánypártok padsoraiból.]]
Köszönöm szépen, miniszterhelyettes úr. Tisztelt Országgyűlés! A törvényjavaslat tárgyalása során a Törvényalkotási bizottságként eljáró Költségvetési bizottság összegző jelentése T/1566/2. számon a honlapon elérhető. Most a Költségvetési bizottság álláspontjának, valamint a megfogalmazódott kisebbségi véleménynek az ismertetésére kerül sor; 15 perces időkeret áll rendelkezésre. Megadom a szót F Kovács Sándor képviselő úrnak, a Költségvetési bizottság előadójának. Parancsoljon!
Köszönöm szépen a szót, elnök úr. Tisztelt Elnök Úr! Tisztelt Képviselőtársaim! Tájékoztatom önöket, hogy a Költségvetési bizottság a 2021. június 14-én tartott ülésén megtárgyalta a Magyarország 2021. évi központi költségvetéséről szóló 2020. évi XC. törvény módosításáról szóló T/16566. számú törvényjavaslatot. Az összegző módosító javaslatot és az összegző jelentést a bizottság a kivételes eljárás alapján 10 igen szavazattal, 5 nem szavazat ellenében, tartózkodás nélkül elfogadta. Tisztelt Ház! Tisztelt Képviselőtársaim! Kérem, szavazatukkal támogassák a törvényjavaslatot. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! A kisebbségi vélemény ismertetésére, mivel Varju László képviselő úr nem tartózkodik a teremben, így nem tudom megadni a szót. Tisztelt Országgyűlés! Most a képviselői felszólalások következnek. Felhívom figyelmüket, hogy a frakcióknak 30-30 perc, a független képviselőknek összesen 8 perc áll rendelkezésére. A felszólalások első körében a vezérszónokok ismertetik a frakciók álláspontját a képviselőcsoportok rendelkezésére álló időkeretekben. Tisztelt Országgyűlés! Megadom a szót a Fidesz képviselőcsoportja vezérszónokának. Megkérdezem F Kovács Sándor képviselő urat, kíváne most felszólalni… [[F Kovács Sándor jelzésére:]] A későbbiek során, köszönöm. Tisztelt Országgyűlés! Felszólalásra következik Z. Kárpát Dániel képviselő úr, a Jobbik képviselőcsoportja vezérszónoka. [[Közbeszólások: Nincs itt!]] Elnézésüket kérem, de sajnos innen nem lehet látni. Az előbb még bent tartózkodott. Tisztelt Országgyűlés! Megadom a szót Vejkey Imre képviselő úrnak, a KDNP képviselőcsoportja vezérszónokának.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! A gazdaság újraindítása érdekében a már eddig is lehetővé tett támogatási programok körét indokolt tovább erősíteni a beruházási és a fejlesztési célú vállalkozásfinanszírozás bővítése érdekében. Ennek támogatására a most tárgyalt törvényjavaslat egy olyan új állami viszontgarancia-programot vezetne be, amely a vállalkozások méretétől függetlenül elérhető lenne bármely vállalkozás számára. Lényege pedig az, amit államtitkár úr mondott, hogy ezen viszontgarancia-program keretében a magyar állam hitel- és kölcsönfelvétel esetén 85 százalékos, kötvénykibocsátás során pedig 100 százalékos állami helytállást adna. [[Z. Kárpát Dániel megérkezik a terembe.]] Tisztelt Hölgyeim és Uraim! A KDNP frakciója támogatja a törvényjavaslatot. Kérem, támogassák önök is. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megérkezett Z. Kárpát Dániel képviselő úr. Tisztelt Országgyűlés! Megadom a szót Z. Kárpát Dániel képviselő úrnak, a Jobbik képviselőcsoportja vezérszónokának, parancsoljon!
Tisztelt Elnök Úr! Tisztelt Ház! Első körben elnök úr rugalmasságát és nyitottságát szeretném megköszönni, hiszen való igaz, hogy még itt kinn a folyosón várakoztam, bóklásztam, mert meglepő módon hamar került sor akár a vezérszónoki körre, vagy a kormánypárti vezérszónok hiánya miatt az én felszólalásomra, és egyáltalán nem véletlen az, hogy ez így van, mert egy nagyon furcsa javaslat fekszik előttünk. Tehát amit Vejkey képviselőtársam elmondott, én azzal maximálisan egyet tudok érteni. Ha az lenne a cél és az a cél, hogy magyar kis- és közepes méretű vállalkozások számára egy viszontgarancia nyújtásával, a költségvetés kötelezettségvállalásával egy védőpajzsot biztosítsunk, szerintem ez egy vitaképes felvetés. Ami már szemet szúr az embernek, az az, hogy ezt a költségvetéshez módosítóként nyújtotta be a kormány az utolsó pillanatban. Megtette ezt tegnap úgy, hogy tegnap kaptunk információt arról, hogy ma már szavaznunk is kell egy 3000 milliárd forintot felölelő javaslatról. Itt két forgatókönyv állhat fenn. Az egyik forgatókönyv az, hogy van egy fontos cél, és ezt a fontos célt Magyarország Kormánya az utolsó pillanatban, összecsapva és még gyorsan beleszuszakolva kívánja megközelíteni, megoldani, megvalósítani. Ez esetben azt kellene mondanunk és azt is kell mondanunk, hogy ennyire fontos témát így ne tessenek elintézni, mert ezt nem gondolhatták komolyan. Tehát ezt egy ellenzéki képviselő ebben a formában nem támogathatja. A másik forgatókönyv, hogy egy 3000 milliárdos keretet felölelő, utolsó pillanatos trükközésről, valamifajta akna belerejtéséről van szó, amivel kapcsolatban nyilván az a szándék és az a terv, hogy az ellenzéki képviselők ezt ne vegyék észre, szavazzák meg jóhiszeműen, hiszen Vejkey képviselőtársam szavaival, egy ilyen rövid felvezetővel nehéz lenne vitatkozni. Szerintem ez minden jó szándékú ember szívét melengeti. Azt látom ugyanakkor, hogy bármely forgatókönyv érvényesül a kettő közül, az ellenzéki képviselők esetében még egy tartózkodás is akkora jóindulatról árulkodik, hogy arra nem nagyon találok jelzőket. Ha tartózkodás lesz a vége, nyilván nem akarok jóslatokba bocsátkozni, az is csak azért fordulhat elő, mert állítjuk, hogy a magyar mikro-, kis- és közepes méretű vállalkozások számára mindenfajta támogatás az életet jelentheti a járványügyi helyzetet követő időszakban, de abban az időszakban, amikor azt látjuk, hogy ezen 3000 milliárdos összegkerettel hasonló nagyságrendű vagyontömegeket igyekszik kijátszani, átjátszani Magyarország Kormánya nézzük csak a legfrissebbeket: az autópályáink koncesszióba adása egyszer már kipróbált modell, nem sikerült. Most Magyarország Kormánya ügyetlenül bánt az EU-pénzekkel, ezért kényszerét érzi annak, hogy megint csak magánkezekbe adja; a 24.hu szerint kínai kezekbe, más szerint kormányközeli vállalkozó lehet a befutó. Én nem akarok ebbe a tippversenybe beszállni, nem érezném korrektnek megelőlegezni a későbbi döntést, de azt látom, hogy az érintett autópálya-koncesszió értéke nem felülárazás, hanem korrekt árazás esetén 2500-2800 milliárd forint; nagyjából hasonló összegről beszélünk, mint amekkora viszontgaranciás pajzsot igyekszik most Magyarország Kormánya biztosítani. Ebből azt szerettem volna kihozni, hogy óriási összegekkel bánnak nagyon felelőtlenül. Nyilvánvaló módon az ellenzék ehhez nem kíván asszisztálni. Ha viszont jó szándékú és a magyar vállalkozásokat segítő javaslatuk van, azt a javaslatot tegyék le az asztalra megfelelő időben. Mi ott leszünk akár a nyár közepén, akár egy magyarokat érintő Eb-meccs napján is napközben ott leszünk, amellett, hogy természetesen este szurkolunk a hazánknak. De elmondható az, hogy a jó szándékú javaslatoknak meg kell adni a módját; meg kell adni azt a tisztességes elbánást velük kapcsolatban, amit ez a most előttünk fekvő utolsó pillanatos módosító javaslat nem tartalmaz. Őszintén ki kell teríteni a lapokat, és el kell mondani, hogy mi célja van annak, ami a papíron szerepel. Köszönöm a figyelmet. [[Taps a Jobbik padsoraiból.]]
Köszönöm szépen. Tisztelt Országgyűlés! Valóban rendhagyó ez a mai nap. Tehát a Fidesz vezérszónoka F Kovács Sándor képviselő úr lesz, ő mondja el, ő ismerteti a vitában a Fidesz álláspontját. Képviselő úr, öné a szó. [[9.50]]
Köszönöm a szót, elnök úr. Tisztelt Ház! Tisztelt Képviselőtársaim! Az előttünk fekvő javaslat igencsak rövid, de annál fontosabb változást jelent majd a vállalkozók részére, hiszen a javaslat elfogadásával számítottan -már az idei évi költségvetés biztosít számukra kedvező hitelfelvételi lehetőséget. A gazdaság újraindítása érdekében a kormány az eddigi támogatási programok fenntartása mellett szeretné tovább erősíteni a vállalkozások beruházásainak és fejlesztési célú beruházásainak finanszírozását. Ennek támogatására a javaslat egy új, a vállalkozások méretétől független, elérhető állami viszontgarancia-programot hirdetett meg. Ennek keretében a hitel- és a kölcsönfelvétel esetén 85 százalékos, kötvénykibocsátás során 100 százalékos állami helytállást biztosít az állam. Mind a hitelek, mind a kötvények maximális futamideje 25 év lehet. Fontos megemlíteni, hogy a START Garancia Pénzügyi Szolgáltató Zrt. az állam viszontgaranciája mellett , a vállalat készfizető kezességi állománya 2021. december 31-éig nem haladhatja meg a 3000 milliárd forintot. Tisztelt Ház! Tisztelt Képviselőtársaim! Úgy vélem, hogy az előttünk fekvő törvényjavaslat minden tekintetben segíteni fogja a magyar gazdaságot, és remélhetőleg a fenti módosítás hozzá fog járulni Magyarország mihamarabbi újraindításához. Ezért kérem a Fidesz képviselőcsoportját és valamennyi képviselőtársamat, hogy támogassa az indítványt. Köszönöm, hogy meghallgattak. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Megkérdezem képviselőtársaimat, kíváne még valaki felszólalni a napirend keretében. [[Nincs jelentkező.]] Jelentkezőt nem látok. Az összevont vitát lezárom. Megkérdezem Tállai András miniszterhelyettes urat, kíváne válaszolni. [[Jelzésre:]] Államtitkár úr jelzi, hogy nem kíván válaszolni. Tisztelt Országgyűlés! A határozathozatalra a mai ülésnapon kerül sor. Tisztelt Országgyűlés! Munkánkat legkorábban 12 óra 30 perctől folytatjuk, 12 óra 30 percig szünetet rendelek el. (Szünet: 9.52 12.46 Elnök: dr. Latorcai János Jegyzők: Földi László és dr. Varga László)
Szép jó napot kívánok, tisztelt képviselőtársaim! Szeretettel köszöntöm valamennyiüket. Tisztelt Képviselőtársaim! Megkérem önöket, hogy foglalják el a helyüket, mert a napirend szerinti határozathozatalokkal folytatjuk munkánkat. A mai határozathozatalok során minősített többséget igénylő előterjesztések elfogadásáról is döntenünk kell. Felhívom figyelmüket, hogy a határozati házszabály 50. § (3) bekezdése értelmében, amennyiben a törvényjavaslat zárószavazása során az Országgyűlés nem fogad el minősített többséget igénylő rendelkezést, ez további külön döntés nélkül is kiterjed az el nem fogadott szabályozás sarkalatosságára utaló rendelkezés elhagyására is. Ebben az esetben az egyszerű többséggel történő zárószavazás az előterjesztés ekképpen módosult szövegéről történik. Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk, de előtte megkérem az Országgyűlés munkatársait, hogy ellenőrizzék a patkókban a jelenlét, illetve a szavazási lehetőségek beállítását. [[Megtörténik.]] Köszönöm szépen. Most arra kérem képviselőtársaimat, hogy nyomják meg szavazógépük valamelyik gombját. [[Jelenlét-ellenőrzés.]] Megállapítom, hogy 160 képviselő van jelen, 39 távol, a Ház határozatképes. Tisztelt Országgyűlés! Elfogadott napirendünknek megfelelően most a tegnapi napon elhangzott interpellációkra adott válaszok elfogadásáról történő határozathozatalokra kerül sor. Gyüre Csaba képviselő úr, a Jobbik képviselője, az I/16508. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 131 igen szavazattal, 27 nem szavazat ellenében, 1 tartózkodás mellett elfogadta. Bangóné Borbély Ildikó képviselő asszony, az MSZP képviselője, az I/16506. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 131 igen szavazattal, 27 nem szavazat ellenében, 1 tartózkodás mellett elfogadta. Arató Gergely képviselő úr, a DK képviselője, az I/16499. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 130 igen szavazattal, 26 nem szavazat ellenében, 2 tartózkodás mellett elfogadta. Csárdi Antal képviselő úr, az LMP képviselője, az I/16510. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 130 igen szavazattal, 27 nem szavazat ellenében, 1 tartózkodás mellett elfogadta. Tordai Bence képviselő úr, a Párbeszéd képviselője, az I/16504. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 130 igen szavazattal, 26 nem szavazat ellenében, 2 tartózkodás mellett elfogadta. Brenner Koloman képviselő úr, az Országgyűlés alelnöke, a Jobbik képviselője az I/15075. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, szavazzanak! [[Szavazás.]] Kimondom a határozatot: az Országgyűlés az interpellációra adott választ 131 igen szavazattal, 27 nem szavazat ellenében, 1 tartózkodás mellett elfogadta. Tisztelt Képviselőtársaim! Soron következik a Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény módosításáról szóló T/16565. számú törvényjavaslat zárószavazása. Emlékeztetem önöket, hogy hétfői döntésünknek megfelelően a törvényjavaslatot kivételes eljárásban tárgyalja az Országgyűlés. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem ezért a tisztelt Országgyűlést, elfogadjae a T/16565. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 133 igen szavazattal, 25 nem szavazat ellenében, tartózkodás nélkül elfogadta. [[12.50]] Soron következik a Magyarország 2021. évi központi költségvetéséről szóló 2020. évi XC. törvény módosításáról szóló T/16566. számú törvényjavaslat zárószavazása. Emlékeztetem önöket, hogy hétfői döntésünknek megfelelően a törvényjavaslatot kivételes eljárásban tárgyalja az Országgyűlés. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem a tisztelt Országgyűlést, elfogadjae a T/16566. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 134 igen szavazattal, 1 nem szavazat ellenében és 24 tartózkodás mellett elfogadta. Tisztelt Képviselőtársaim! Soron következik a Tájékoztató az Állami Számvevőszék 2020. évi szakmai tevékenységéről és beszámoló az intézmény működéséről az Országgyűlés részére című beszámoló elfogadásáról szóló H/16286. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/16286. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 132 igen szavazattal, 26 nem szavazat ellenében, tartózkodás nélkül elfogadta. Most soron következik a Magyarország 2022. évi központi költségvetéséről szóló T/16118. számú törvényjavaslat zárószavazása. A Magyarország gazdasági stabilitásáról szóló 2011. évi CXCIV. törvény és a határozati házszabály rendelkezései alapján az Országgyűlés elnöke az előterjesztő által benyújtott T/16118/1179. számú egységes költségvetésitörvény-javaslatot megküldte a Költségvetési Tanács elnökének. A Tanács előzetes hozzájárulás megadásáról szóló véleménye 16118/1181. számon a Ház informatikai hálózatán valamennyiünk számára elérhető. Most nagy tisztelettel köszöntöm dr. Kovács Árpád urat, a Költségvetési Tanács elnökét, akinek a határozati házszabály 36. § (11) bekezdése alapján most megadom a szót. Megvárom, míg elnök úr felérkezik az emelvényre. Köszönöm szépen. Elnök úr, tájékoztatom önt, hogy tízperces az időkerete. Parancsoljon!
Tisztelt Elnök Úr! Tisztelt Országgyűlés! Tisztelt Miniszterelnök Úr! Nem kívánom az időkeretet kihasználni, de néhány perc erejéig a törvényes kötelezettségemnek eleget téve indokolom a határozatunkat, és bemutatom a határozat lényegét. Az Országgyűlés elnöke 2021. június 8-án megküldte a Magyarország 2022. évi központi költségvetéséről szóló, az Országgyűlés által elfogadott módosítások átvezetését is tartalmazó egységes törvényjavaslatot, kérve a Költségvetési Tanácsnak a stabilitási törvény 25. §-a szerinti véleményét az államadósság-szabálynak való megfelelésről, valamint az Alaptörvény 44. cikk (3) bekezdése szerinti előzetes hozzájárulásának megadását a törvényjavaslat zárószavazásához. A tanács megvizsgálta a törvényjavaslatot, és a vizsgálat alapján 2021. június 10-én tartott ülésén a következő határozatot hozta: megállapította, hogy a költségvetésitörvény-javaslatban elfogadásra indítványozott pótlólagos kiadási előirányzatok részben pótlólagos bevételi előirányzatokkal, részben a kiadási előirányzatok csökkentésével teljes mértékben alátámasztottak. Így abban a pénzforgalmi hiány és az államadósság összege sem változik, emellett nem mozdul el az eredményszemléletű hiány sem. Ebből adódóan a tanács változatlanul megalapozottnak tartotta a 2022. december 31-én tervezett államadósság-mutatónak a Magyarország 2022. évi központi költségvetéséről szóló T/16118/1179. számú egységes költségvetésitörvény-javaslat 3. § (1) bekezdésben tervezett mértékét, véleménye szerint a stabilitási törvény rendelkezéseinek az megfelel, annak megfelelően került megállapításra, és összhangban van a törvényjavaslat alapját képező makrogazdasági és államháztartási folyamatokkal. Miután a 2022. év végére számított államadósság-mutató értéke 0,6 százalékponttal kisebb a 2021. év végére várt mutató értékénél, így az Alaptörvény 36. cikk (5) bekezdésének követelménye is teljesül. A tanács mindezek alapján megadta az Alaptörvény 44. cikk (3) bekezdése szerinti előzetes hozzájárulását az egységes költségvetésitörvény-javaslat zárószavazásához. Tisztelt Országgyűlés! Kérem, engedjék meg, hogy a tanács megbízását teljesítve igen röviden indokoljam annak határozatát. Az államadósság-szabály keretét az Alaptörvény a következők szerint fogalmazza meg: „Mindaddig, amíg az államadósság a teljes hazai össztermék felét meghaladja, az Országgyűlés csak olyan központi költségvetésről szóló törvényt fogadhat el, amely az államadósság teljes hazai össztermékhez viszonyított arányának csökkentését tartalmazza.” E szabálynak a törvényjavaslat maradéktalanul megfelel. [[13.00]] A stabilitási törvény is rendel előírást az adósság alakulására vonatkozóan, amely szerint az államadósság-mutatót legalább 0,1 százalékponttal kell csökkenteni. Az egységes törvényjavaslatból látható, hogy az adósságmutató jövőre ennél nagyobb mértékben, 0,6 százalékponttal mérséklődhet. Tisztelt Képviselő Hölgyek és Urak! A Tanács folyamatában követte a költségvetésitörvény-javaslat országgyűlési tárgyalását. Az egységes költségvetésitörvény-javaslat felülvizsgálata alapján megállapította, hogy a benyújtott törvényjavaslathoz képest az Országgyűlés által elfogadandó előirányzat-változtatások a kiadási főösszeget egyenlegében 41,3 milliárd forinttal megemelik. Az egyes kiadási előirányzatok megemelésének nagyobb részét az egyéb vegyes kiadások előirányzatának csökkentése, kisebb részét az általános forgalmi adó előirányzatának növelése ellentételezi. A tanács a megnövelt bevételi előirányzatot teljesíthetőnek tartotta, egyben a csökkentett kiadási előirányzatot pedig megalapozottnak. Ezáltal változatlan marad mind a központi alrendszer pénzforgalmi hiánya, mind az államadósság összege, és nem mozdul el az eredményszemléletű hiány mértéke sem. Így az egységes költségvetésitörvény-javaslatban foglaltak összességében a Tanács véleményében kielégítik az államadósság-szabály érvényesülésére vonatkozó megállapításokat, és nem tették szükségessé a megállapítások felülvizsgálatát. Amint arra a tisztelt képviselő hölgyek és urak emlékeznek, a tanács a költségvetésitörvény-javaslat tervezetére vonatkozó véleményében a tervezett GDP-arányos hiány mérséklésére és ezzel összhangban az államadósság-mutató nagyobb mértékű csökkentésére irányuló javaslatot tett. A Költségvetési Tanács úgy látja, hogy az idei első negyedévi várakozások feletti növekedés és ebből fakadóan a növekedési kilátások kedvező elmozdulása következtében a nominális GDP szintje mind 2021-ben, mind 2022-ben jelentősen meghaladhatja a költségvetés tervezésénél alapul vettet, ami az adóalapok és a költségvetési bevételek emelkedését eredményezi. Ez javítja a törvényjavaslat szerinti hiánycél és államadósság-mutató teljesíthetőségét, azaz mérsékli a nem teljesítés kockázatát, és egyúttal megerősíti a tanács által 2022-re megfontolásra ajánlott alacsonyabb hiány és államadósság-mutató célkitűzésének indokoltságát is. A tanács mindezekre tekintettel foglalta határozatba az államadósság-szabály teljesülésével kapcsolatban az egységes költségvetésitörvény-javaslatra vonatkozó, a stabilitási törvény vonatkozó paragrafusa szerinti véleményét, és adta meg hozzájárulását az egységes költségvetésitörvény-javaslat zárószavazásához. Tisztelt Országgyűlés! Köszönöm a figyelmet, és jó szívvel kívánok önöknek kellemes, hasznosan eltöltött, feltöltődést szolgáló, jó nyarat. [[Taps a kormánypártok soraiban.]]
Köszönöm szépen, elnök úr. Külön köszönöm kedves, nyárra vonatkozó szavait. Most, tisztelt képviselőtársaim, a zárószavazás következik. Kérdezem a tisztelt Országgyűlést, elfogadjae a T/16118/1179. számú egységes költségvetésitörvény-javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes költségvetésitörvény-javaslatot 132 igen szavazattal, 26 nem szavazat ellenében, tartózkodás nélkül elfogadta. Most soron következik a köztársasági elnök úr által megfontolásra visszaküldött, az Országgyűlés 2021. május 26-ai ülésnapján elfogadott, az ingatlan-nyilvántartásról szóló törvényhez benyújtott törvényalkotási bizottsági módosító javaslatról történő döntés és a zárószavazás. A köztársasági elnök úrnak aláírásra megküldött törvény szövege T/15969/7. számon, a köztársasági elnök úr levele T/15969/8. számon a Ház informatikai hálózatán valamennyiünk számára elérhető. A Törvényalkotási bizottság módosító javaslatát T/15969/10. számon, jelentését pedig T/15969/11. számon terjesztette elő. Tájékoztatom önöket, hogy a házszabály rendelkezései szerint a határozathozatal során módosító javaslat fenntartására és külön szavazás kérésére nincs lehetőség. Most a Törvényalkotási bizottság módosító javaslatáról határozunk. Kérdezem a tisztelt Országgyűlést, elfogadjae a Törvényalkotási bizottság T/15969/10. számú módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 137 igen szavazattal, 1 nem szavazat ellenében, 21 tartózkodás mellett elfogadta. Most a zárószavazás következik, amelynek során a ki nem hirdetett törvénynek a Törvényalkotási bizottság módosító javaslatával módosított szövegéről döntünk. Kérdezem a tisztelt Országgyűlést, elfogadjae az ingatlan-nyilvántartásról szóló ki nem hirdetett törvényt az imént elfogadott módosításokkal. Kérem, szavazzanak! [[Szavazás.]] Kimondom a határozatot: az Országgyűlés a módosult, ki nem hirdetett törvényt 137 igen szavazattal, 1 nem szavazat ellenében, 20 tartózkodás mellett elfogadta. Most soron következik a védelmi és biztonsági tevékenységek összehangolásáról szóló T/16221. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16221/5. számon, összegző jelentését pedig T/16221/6. számon terjesztette elő. Most az összegző módosító javaslatról döntünk. Arra figyelemmel, hogy ennek 8-10., 52., 53., 54. pont 91. § (7) bekezdés k) pontját módosító rendelkezésének, valamint 58. pontjának elfogadásához minősített többség szükséges, a határozathozatalra két részletben kerül sor. Először a minősített többséget igénylő részekről határozunk, amelyek elfogadásához a jelen lévő országgyűlési képviselők kettőharmadának igen szavazata szükséges. Kérdezem ezért a tisztelt Országgyűlést, elfogadjae a T/16221/5. számú összegző módosító javaslat minősített többséget igénylő részeit. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő részeit 132 igen szavazattal, 25 nem szavazat ellenében, tartózkodás nélkül elfogadta. Most az összegző módosító javaslat egyszerű többséget igénylő további részeiről határozunk. Kérdezem a tisztelt Országgyűlést, elfogadjae a T/16221/5. számú összegző módosító javaslat egyszerű többséget igénylő további részeit. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további részeit 133 igen szavazattal, 25 nem szavazat ellenében, tartózkodás nélkül elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kettőharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16221/7. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többségeit igénylő rendelkezéseit 134 igen szavazattal, 25 nem szavazat ellenében, tartózkodás nélkül elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16221/7. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 134 igen szavazattal, 25 nem szavazat ellenében, tartózkodás nélkül elfogadta. [[13.10]] Most soron következik a veszélyhelyzettel összefüggő átmeneti szabályokról szóló T/16367. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16367/14., összegző jelentését pedig T/16367/15. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 6. számú, a DK képviselőcsoportja pedig az 5. számú módosító javaslat fenntartását indítványozta. Először ezekről határozunk. A 6. számú módosító javaslat Keresztes László Lóránt indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 27 igen szavazattal, 126 nem szavazat ellenében, 3 tartózkodás mellett nem tartotta fönn. Az 5. számú módosító javaslat Arató Gergely indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 26 igen szavazattal, 126 nem szavazat ellenében, 3 tartózkodás mellett nem tartotta fönn. Mivel az Országgyűlés módosító javaslatot nem tartott fönn, most az összegző módosító javaslatról döntünk. Tájékoztatom a tisztelt Házat, hogy a házszabály 48. § (2) bekezdése alapján az előterjesztő a T/16367/14. számú összegző módosító javaslat 118. pontjáról, a DK képviselőcsoportja pedig a 36. pontjáról külön szavazást kezdeményezett. Először az összegző módosító javaslat minősített többséget igénylő részéről határozunk, majd a külön szavazásra kért pontokról. Ezután döntünk az összegző módosító javaslat további pontjairól. Most tehát az összegző módosító javaslat minősített többséget igénylő 24., 50. és 84. pontjairól döntünk. Felhívom szíves figyelmüket, hogy ezek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16367/14. számú összegző módosító javaslat minősített többséget igénylő pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontjait 134 igen szavazattal, 20 nem szavazat ellenében, 4 tartózkodás mellett elfogadta. Most az összegző módosító javaslat külön szavazásra kért, egyszerű többséget igénylő 118. pontjának elfogadásáról határozunk. Kérdezem a tisztelt Országgyűlést, elfogadjae a T/16367/14. számú összegző módosító javaslat egyszerű többséget igénylő 118. pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat külön szavazásra kért pontját 155 igen szavazattal, 2 nem szavazat ellenében, 2 tartózkodás mellett elfogadta. Most az összegző módosító javaslat külön szavazásra kért, egyszerű többséget igénylő 36. pontjának elfogadásáról határozunk. Kérdezem a tisztelt Országgyűlést, elfogadjae a T/16367/14. számú összegző módosító javaslat egyszerű többséget igénylő 36. pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat külön szavazásra kért pontját 139 igen szavazattal, 1 nem szavazat ellenében, 17 tartózkodás mellett elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/16367/14. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 131 igen szavazattal, 21 nem szavazat ellenében, 4 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16367/20. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 133 igen szavazattal, 23 nem szavazat ellenében, 3 tartózkodás mellett elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16367/20. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 134 igen szavazattal, 21 nem szavazat ellenében, 4 tartózkodás mellett elfogadta. Most soron következik az egyes vagyongazdálkodási kérdésekről, illetve egyes törvényeknek a jogrendszer koherenciájának erősítése érdekében történő módosításáról szóló T/16369. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16369/8., összegző jelentését pedig T/16369/9. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 3. számú módosító javaslat fenntartását indítványozta. Először erről határozunk. A 3. számú módosító javaslat Keresztes László Lóránt indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 27 igen szavazattal, 126 nem szavazat ellenében, 2 tartózkodás mellett nem tartotta fönn. Mivel az Országgyűlés módosító javaslatot nem tartott fönn, most az összegző módosító javaslatról döntünk. Tájékoztatom önöket, hogy a házszabály 48. § (2) bekezdése alapján a Fidesz képviselőcsoportja a tartalmilag összefüggő 19. és 20. számú pontokról külön szavazást kezdeményezett. Először az összegző módosító javaslat minősített többséget igénylő részeiről döntünk, ezután határozunk az összegző módosító javaslat külön szavazásra kért, tartalmilag összefüggő pontjairól, majd az összegző módosító javaslat további pontjairól. Most az összegző módosító javaslat minősített többséget igénylő 69., 72., 75., 77-82., 84., 87-89., 91., 92., 94., 95., 98. és 102-104. pontjairól döntünk. Felhívom szíves figyelmüket, hogy ezek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16369/8. számú összegző módosító javaslat minősített többséget igénylő pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontjait 134 igen szavazattal, 24 nem szavazat ellenében, 1 tartózkodás mellett elfogadta. Most az összegző módosító javaslat külön szavazásra kért, tartalmilag összefüggő, egyszerű többséget igénylő 19. és 20. pontjainak elfogadásáról határozunk. Kérdezem a tisztelt Országgyűlést, elfogadjae a T/16369/8. számú összegző módosító javaslat külön szavazásra kért, tartalmilag összefüggő, egyszerű többséget igénylő 19. és 20. pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat külön szavazásra kért pontjait 2 igen szavazattal, 129 nem szavazat ellenében, 24 tartózkodás mellett nem fogadta el. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/16369/8. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 132 igen szavazattal, 24 nem szavazat ellenében, 1 tartózkodás mellett elfogadta. [[13.20]] Tisztelt Képviselőtársaim! Arra figyelemmel, hogy az imént az Országgyűlés nem fogadta el az összegző módosító javaslat minden pontját, a zárószavazás során a törvényjavaslatnak az összegző módosító javaslat elfogadott pontjaival módosult szövegéről döntünk. Felhívom szíves figyelmüket, hogy az Alaptörvény meghatározza a módosult törvényjavaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16369. számú módosult törvényjavaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat minősített többséget igénylő rendelkezéseit 134 igen szavazattal, 23 nem szavazat ellenében, 1 tartózkodás mellett elfogadta. Most a módosult törvényjavaslat egyszerű többséget igénylő részeiről határozunk. Kérdezem a tisztelt Országgyűlést, elfogadjae a T/16369. számú módosult törvényjavaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat egyszerű többséget igénylő rendelkezéseit 133 igen szavazattal, 24 nem szavazat ellenében, 1 tartózkodás mellett elfogadta. Most soron következik az állami vagyonnal való fenntartható gazdálkodás megteremtése érdekében egyes vagyongazdálkodást érintő törvények módosításáról, valamint egyéb vagyongazdálkodási rendelkezésekről szóló T/15995. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/15995/5. számon, összegző jelentését pedig T/15995/6. számon terjesztette elő. Most az összegző módosító javaslatról döntünk. Arra figyelemmel, hogy ennek 18. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, melynek elfogadásához a jelenlévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/15995/5. számú összegző módosító javaslat minősített többséget igénylő pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontját 133 igen szavazattal, 24 nem szavazat ellenében, 1 tartózkodás mellett elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/15995/5. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 132 igen szavazattal, 24 nem szavazat ellenében, 1 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét, melyek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/15995/7. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 133 igen szavazattal, 24 nem szavazat ellenében, 1 tartózkodás mellett elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/15995/7. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 133 igen szavazattal, 24 nem szavazat ellenében, 1 tartózkodás mellett elfogadta. Most soron következik az egyes otthonteremtési állami feladatok karitatív szervezetek általi átvállalásáról szóló T/15986. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/15986/5. számon, összegző jelentését pedig T/15986/6. számon terjesztette elő. Most az összegző módosító javaslatról döntünk. Arra figyelemmel, hogy ennek 11. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, melynek elfogadásához a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, elfogadjae a T/15986/5. számú összegző módosító javaslat minősített többséget igénylő pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontját 136 igen szavazattal, 19 nem szavazat ellenében, 1 tartózkodás mellett elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/15986/5. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 140 igen szavazattal, 18 nem szavazat ellenében, 1 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét, melyek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/15986/7. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: Az Országgyűlés az egységes javaslat minősített többséget igénylő rendelkezéseit 139 igen szavazattal, 18 nem szavazat ellenében, 1 tartózkodás mellett elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/15986/7. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 140 igen szavazattal, 18 nem szavazat ellenében, 1 tartózkodás mellett elfogadta. Most soron következik a pedofil bűnelkövetőkkel szembeni szigorúbb fellépésről, valamint a gyermekek védelme érdekében egyes törvények módosításáról szóló T/16365. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16365/15. számon, összegző jelentését pedig T/16365/16. számon terjesztette elő. Tájékoztatom önöket, hogy a házszabály 48. § (4) bekezdése alapján a Párbeszéd az 5. számú, az LMP a 4. számú, a DK képviselőcsoportja pedig a 6., 8. és 9. számú módosító javaslatok fenntartását indítványozta. Először ezekről határozunk. Az 5. számú módosító javaslat Szabó Timea és Tordai Bence indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 22 igen szavazattal, 132 nem szavazat ellenében, 3 tartózkodás mellett nem tartotta fenn. A 4. számú módosító javaslat Demeter Márta és Hohn Krisztina indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 29 igen szavazattal, 126 nem szavazat ellenében, 1 tartózkodás mellett nem tartotta fenn. [[13.30]] A 6. számú módosító javaslat Vadai Ágnes és Sebián-Petrovszki László indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 2 igen szavazattal, 153 nem szavazat ellenében, 2 tartózkodás mellett nem tartotta fenn. A 8. számú módosító javaslat Vadai Ágnes és Sebián-Petrovszki László indítványa. Kérdezem a tisztelt Országgyűlést, fenntartjae javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 138 nem szavazattal, 20 tartózkodás mellett, igen szavazat nélkül nem tartotta fenn. A 9. számú módosító javaslat Vadai Ágnes és Sebián-Petrovszki László indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 2 igen szavazattal, 152 nem szavazat ellenében, 3 tartózkodás mellett nem tartotta fenn. Tisztelt Képviselőtársaim! Mivel az Országgyűlés módosító javaslatot nem tartott fenn, most az összegző módosító javaslatról döntünk. Arra figyelemmel, hogy ennek 6. és 7. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő részekről határozunk, melyek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16365/15. számú összegző módosító javaslat minősített többséget igénylő pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontjait 156 igen szavazattal, 1 nem szavazat ellenében, 1 tartózkodás mellett elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/16365/15. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 155 igen szavazattal, 1 nem szavazat ellenében, 1 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét, melyek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16365/19. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 157 igen szavazattal, 1 nem szavazat ellenében, tartózkodás nélkül elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16365/19. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat e gyszerű többséget igénylő rendelkezéseit 157 igen szavazattal, 1 nem szavazat ellenében, tartózkodás nélkül elfogadta. [[Taps a kormánypártok padsoraiból.]] Most soron következik a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a nemzeti vagyonról szóló 2011. évi CXCVI. törvény módosításáról szóló T/16223. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16223/8., összegző jelentését pedig T/16223/9. számon terjesztette elő. Tájékoztatom önöket, hogy a házszabály 48. § (4) bekezdése alapján a Párbeszéd az 5. számú, az LMP a 4. számú módosító javaslatok fenntartását indítványozta. Először ezekről határozunk. Az 5. számú módosító javaslat Burány Sándor indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 8 igen szavazattal, 128 nem szavazat ellenében, 19 tartózkodás mellett nem tartotta fenn. A 4. számú módosító javaslat Csárdi Antal indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 25 igen szavazattal, 131 nem szavazat ellenében, 2 tartózkodással nem tartotta fenn. Tisztelt Ház! Mivel az Országgyűlés módosító javaslatot nem tartott fenn, most az összegző módosító javaslatról döntünk. Arra figyelemmel, hogy annak 9. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, melynek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16223/8. számú összegző módosító javaslat minősített többséget igénylő pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontját 133 igen szavazattal, 24 nem szavazat ellenében, tartózkodás nélkül elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/16223/8. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 134 igen szavazattal, 23 nem szavazat ellenében, 1 tartózkodás mellett elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét, melyek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16223/12. számú egységes javaslat minősített többséget igénylő rendelkezését. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 134 igen szavazattal, 25 nem szavazat ellenében, tartózkodás nélkül elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16223/12. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 134 igen szavazattal, 25 nem szavazat ellenében, tartózkodás nélkül elfogadta. Most soron következik a Fudan Hungary Egyetemért Alapítványról, a Fudan Hungary Egyetemért Alapítvány részére történő vagyonjuttatásról szóló T/16225. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16225/4., összegző jelentését pedig T/16225/5. számon terjesztette elő. Most az összegző módosító javaslatról határozunk. Kérdezem a tisztelt Országgyűlést, elfogadjae a T/16225/4. számú összegző módosító javaslatot. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 132 igen szavazattal, 25 nem szavazat ellenében, tartózkodás nélkül elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16225/6. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 134 igen szavazattal, 25 nem szavazat ellenében, tartózkodás nélkül elfogadta. [[13.40]] Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16225/6. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 133 igen szavazattal, 25 nem szavazat ellenében, tartózkodás nélkül elfogadta. Soron következik a Magyarország 2022. évi központi költségvetésének megalapozásáról szóló T/16210. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16210/7. számon, összegző jelentését pedig T/16210/8. számon terjesztette elő. Most az összegző módosító javaslatról döntünk. Arra figyelemmel, hogy ennek 23. pontja elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16210/7. számú összegző módosító javaslat minősített többséget igénylő pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontját 134 igen szavazattal, 25 nem szavazat ellenében, tartózkodás nélkül elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/16210/7. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontját 133 igen szavazattal, 25 nem szavazat ellenében, tartózkodás nélkül elfogadta. Most a zárószavazás következik. Felhívom szíves figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16210/9. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 133 igen szavazattal, 25 nem szavazat ellenében, tartózkodás nélkül elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16210/9. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 133 igen szavazattal, 25 nem szavazat ellenében, tartózkodás nélkül elfogadta. Most soron következik a nemzetiségek jogairól szóló 2011. évi CLXXIX. törvény módosításáról szóló T/16200. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16200/5. számon, összegző jelentését pedig T/16200/6. számon terjesztette elő. Most az összegző módosító javaslatról döntünk. Arra figyelemmel, hogy ennek 1-3. pontjai elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, elfogadjae a T/16200/5. számú összegző módosító javaslat minősített többséget igénylő pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontját 158 igen szavazattal, ellenszavazat és tartózkodás nélkül elfogadta. Most az összegző módosító javaslat egyszerű többséget igénylő további pontjáról határozunk. Kérdezem a tisztelt Országgyűlést, elfogadjae a T/16200/5. számú összegző módosító javaslat egyszerű többséget igénylő további pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő pontját 158 igen szavazattal, ellenszavazat és tartózkodás nélkül elfogadta. Most a zárószavazás következik. Felhívom figyelmüket, hogy az Alaptörvény meghatározza az egységes javaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/16200/7. számú egységes javaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat minősített többséget igénylő rendelkezéseit 158 igen szavazattal, ellenszavazat és tartózkodás nélkül elfogadta. Most az egységes javaslat egyszerű többséget igénylő rendelkezéseiről határozunk. Kérdezem a tisztelt Országgyűlést, elfogadjae a T/16200/7. számú egységes javaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés az egységes javaslat egyszerű többséget igénylő rendelkezéseit 159 igen szavazattal, ellenszavazat és tartózkodás nélkül elfogadta. Most soron következik az Alkotmánybíróság új tagjának titkos szavazással történő megválasztása. Engedjék meg, hogy megkülönböztetett tisztelettel köszöntsem a jelöltet, Márki Zoltán urat , a jelölt úr családtagjait, az Országgyűlés valamennyi állandó meghívottját, tisztelt vendégeinket, akik részt vesznek ülésünkön. Tájékoztatom a tisztelt Országgyűlést, hogy dr. Varga Zsolt András a Kúria elnökévé történt megválasztása okán 2020. október 16-án alkotmánybírói megbízatásáról lemondott. Helyére az Alkotmánybíróság tagjait jelölő eseti bizottság S/16564. számú javaslatában, az Alkotmánybíróságról szóló 2011. évi CLI. törvény 7. §-a (1) bekezdésében foglalt jogkörében eljárva dr. Márki Zoltán urat javasolja alkotmánybíróvá megválasztani. Tisztelt Országgyűlés! Az Igazságügyi bizottság a jelöltet meghallgatta, megválasztását támogatta. A bizottság véleményét, valamint a jelölt önéletrajzát a Ház honlapján megismerhettük. Az Országgyűlés az Alkotmánybíróság új tagját az országgyűlési képviselők kétharmadának szavazatával 12 évre választja meg az Országgyűlés elnöke által előterjesztett javaslat alapján, 2021. június 22-ei hatállyal. Az országgyűlési törvény alapján a szavazás titkos. Tisztelt Képviselőtársaim! A titkos szavazás menete a következő: a képviselők a házelnök úr által a korábbi gyakorlatnak megfelelően kijelölt helyen, az Országház alsóházi üléstermének Duna-parti folyosóján vehetik át a szavazólapokat, a nevük kezdőbetűjének megfelelő csoportból, ábécésorrendben, négy csoportban. Tájékoztatom önöket, hogy a betűszektoroknál egy szavazólapot, továbbá egy borítékot vehetnek át. A névsor szerinti betűszektoroknál mindenkinek rendelkezésére áll majd kézfertőtlenítő és egyszer használatos toll. Kérjük, hogy ezt vigyék magukkal, és használják a szavazólap kitöltéséhez is, majd dobják ki azt a szavazófülke mellett erre a célra elhelyezett szemetesekbe. Természetesen bárki használhatja a saját tollát is, akkor kérjük, hogy azt vigye magával. Kérem, hogy az átvétel tényét az asztaloknál elhelyezett íveken aláírásukkal igazolni szíveskedjenek. Tájékoztatom önöket, hogy a szavazás során szavazófülkét is igénybe lehet venni. Kérem önöket, hogy a szavazólapon az „igen”, „nem” vagy a „tartózkodom” rovatba helyezzék el jelölésüket. Valamint felhívom képviselőtársaim szíves figyelmét az érvényben lévő elnöki rendelkezés alapján a titkos szavazás során történő maszkviselés kötelezettségére is. [[13.50]] Most felkérem Varga László jegyző urat, hogy röviden ismertesse a szavazás szabályait, képviselőtársaimat pedig tisztelettel arra kérem, hogy maradjanak a helyükön, és úgy hallgassák a jegyzői tájékoztatást végig. Parancsoljon, jegyző úr, öné a szó.
Tisztelt Országgyűlés! Szavazni csak a hivatalos szavazólapokkal lehet. Érvényes szavazatnak csak az minősül, amit a szavazólapon szereplő jelöltre adtak le a neve melletti „igen”, „nem” vagy „tartózkodom” négyzetben elhelyezett, két egymást metsző vonallal. Érvénytelen az a szavazat, amelyről nem lehet kétséget kizáró módon megállapítani, hogy a képviselő kire, illetve hogyan szavazott. Semmis az a szavazat, amit nem a hivatalos szavazólapon adtak le, amelyről hiányzik a bélyegzőlenyomat, illetve ha a szavazólapot a képviselő átveszi, de nem dobja be az urnába. Tájékoztatom önöket, hogy amennyiben a szavazólap kitöltését bárki elrontja, a szavazatszámláló bizottság urnánál tartózkodó tagjai azt bevonják, és helyébe új lapot adnak ki.
Köszönöm szépen. Tisztelt Országgyűlés! A szavazási idő alatt az alsóházi ülésterem folyosóján csak képviselők, illetve a szavazásban közreműködő munkacsoport tagjai tartózkodhatnak. Bejelentem, hogy a szavazatok leadására 30 perc áll rendelkezésre, tehát mivel most 13 óra 51 perc van, tehát 14 óra 25 percig lesz erre lehetőség. A szavazás eredményének ismertetésére pedig várhatóan 14 óra 51 perckor kerül sor. Most, tisztelt képviselőtársaim, a titkos szavazást elrendelem. (Szünet: 13.52 14.55 Elnök: dr. Latorcai János Jegyzők: dr. Szűcs Lajos és dr. Varga László)
Tisztelt Képviselőtársaim! Arra kérem valamennyiüket, foglalják el helyüket, hogy folytatni tudjuk ülésünket. Tisztelt Országgyűlés! Tisztelt Képviselőtársaim! Bejelentem, hogy a szavazatszámláló bizottság befejezte munkáját. Megállapította, hogy a titkos szavazásban 156 képviselő vett részt. A jegyzők megállapították, hogy a szavazási eljárás a jelöltre érvényes és eredményes volt. Dr. Márki Zoltán személyére az urnában megtalált szavazólapok száma alapján 156 képviselő adta le szavazatát. Ezek megoszlása a következő: az érvénytelen szavazatok száma 15, az érvényes szavazatok száma 141, ebből az igen szavazatok száma 136, a nem szavazatok száma 2, a tartózkodó szavazatok száma 3. Ezek alapján megállapítom, hogy az Országgyűlés dr. Márki Zoltánt az Alkotmánybíróság tagjának megválasztotta. [[Taps a kormánypárti sorokból.]] Tisztelt Országgyűlés! Most az Alkotmánybíróság új tagjának ünnepélyes eskütételére és az esküokmányok aláírására kerül sor. Megkérem dr. Márki Zoltán urat, hogy fáradjon az ülésterem közepére, és tegye le esküjét. Felkérem Szűcs Lajos jegyző urat, hogy olvassa elő az esküszöveget, a jelenlévőket pedig arra kérem, hogy szokásainknak megfelelően az eskütételt felállva hallgassák meg. [[A teremben lévők felállnak. Dr. Márki Zoltán a terem közepére lép. Dr. Szűcs Lajos előolvassa az eskü szövegét.]]
Én, dr. Márki Zoltán fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; alkotmánybírói tisztségemet a magyar nemzet javára gyakorolom. Isten engem úgy segéljen!
Köszönöm szépen. Most az esküokmányok aláírására kerül sor. Felkérem Móring József jegyző urat, hogy aláírásra készítse elő az esküokmányokat, az Alkotmánybíróság megválasztott tagját pedig kérem, hogy kézjegyével lássa el azokat. [[Megtörténik.]] Tisztelt Országgyűlés! Engedjék meg, hogy az Országgyűlés és a magam nevében is gratuláljak dr. Márki Zoltán úrnak megválasztásához. Eredményes munkát, sok sikert, Isten áldását kívánjuk! Köszönjük szépen, alkotmánybíró úr. (Dr. Szűcs Lajost a jegyzői székben Földi László váltja fel.) Tisztelt Országgyűlés! Most határozathozatalokkal folytatjuk munkánkat. Soron következik a játékosügynöki tevékenység szabályozásával összefüggésben a sportról szóló 2004. évi I. törvény módosításáról szóló T/16366. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16366/6., összegző jelentését pedig T/16366/7. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16366/6. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 126 igen szavazattal, 1 nem szavazat ellenében, 19 tartózkodás mellett elfogadta. [[15.00]] Most a zárószavazás következik. Kérdezem a tisztelt Országgyűlést, elfogadjae a T/16366/8. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 127 igen szavazattal, 1 nem szavazat ellenében, 19 tartózkodás mellett elfogadta. Soron következik az egyes törvényeknek a turizmus-vendéglátás ágazatot érintő stratégiai célú módosításáról szóló T/16220. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16220/6. számon, összegző jelentését pedig T/16220/7. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16220/6. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 126 igen szavazattal, 17 nem szavazat ellenében, 3 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/16220/8. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 126 igen szavazattal, 17 nem szavazat ellenében, 3 tartózkodás mellett elfogadta. Soron következik a NATO irányítása alatt végrehajtott balkáni katonai békefenntartó műveletekhez történő magyar hozzájárulásról szóló 94/2001. OGY határozat hatályon kívül helyezéséről szóló H/16219. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/16219. számú határozati javaslatot. Kérem, szavazzanak! [[Szavazás.]] Kimondom a határozatot: az Országgyűlés a határozati javaslatot 144 igen szavazattal, ellenszavazat nélkül, 1 tartózkodás mellett elfogadta. Soron következik az egyes törvényeknek a kisgyermekkel otthon lévők szövetkezete létrehozásával összefüggő módosításáról szóló T/16297. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16297/5. számon, összegző jelentését pedig T/16297/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16297/5. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 128 igen szavazattal, ellenszavazat nélkül, 16 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/16297/7. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 129 igen szavazattal, ellenszavazat nélkül, 16 tartózkodás mellett elfogadta. Soron következik a természetes személyek adósságrendezéséről szóló 2015. évi CV. törvény módosításáról szóló T/16212. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16212/6. számon, összegző jelentését pedig T/16212/7. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16212/6. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 127 igen szavazattal, ellenszavazat nélkül, 16 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/16212/8. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 127 igen szavazattal, 16 tartózkodás mellett, ellenszavazat nélkül elfogadta. Soron következik a jogi személyek nyilvántartásáról és a nyilvántartási eljárásról szóló T/16206. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16206/7. számon, összegző jelentését pedig T/16206/8. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 2. számú módosító javaslat fenntartását indítványozta. Először erről határozunk. A 2. számú módosító javaslat Keresztes László Lóránt indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 21 igen szavazattal, 115 nem szavazat ellenében, 5 tartózkodás mellett nem tartotta fenn. Mivel az Országgyűlés módosító javaslatot nem tartott fenn, most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16206/7. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 141 igen szavazattal, 1 nem szavazat ellenében, 1 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/16206/9. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 140 igen szavazattal, 1 tartózkodás mellett, ellenszavazat nélkül elfogadta Tisztelt Képviselőtársaim! Soron következik a Polgári Törvénykönyvről szóló 2013. évi V. törvény módosításáról szóló T/16207. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16207/5. számon, összegző jelentését pedig T/16207/6. számon terjesztette elő. [[15.10]] Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16207/5. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 142 igen szavazattal, 1 tartózkodás mellett, ellenszavazat nélkül elfogadta. Most a zárószavazás következik. Kérdezem a tisztelt Országgyűlést, elfogadjae a T/16207/7. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 143 igen szavazattal, 1 tartózkodás mellett, ellenszavazat nélkül elfogadta. Soron következik a polgári peres eljárás elhúzódásával kapcsolatos vagyoni elégtétel érvényesítéséről szóló T/16218. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16218/7., összegző jelentését pedig T/16218/8. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 2. és 3. számú módosító javaslatok fenntartását indítványozta. Először ezekről határozunk. A 2. számú módosító javaslat Keresztes László Lóránt indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 23 igen szavazattal, 118 nem szavazat ellenében, 2 tartózkodás mellett nem tartotta fenn. A 3. számú módosító javaslat is Keresztes László Lóránt indítványa. Kérdezem a tisztelt Országgyűlést, fenntartjae a javaslatot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslatot 23 igen szavazattal, 116 nem szavazat ellenében, 2 tartózkodás mellett nem tartotta fenn. Mivel az Országgyűlés módosító javaslatot nem tartott fenn, most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16218/7. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 141 igen szavazattal, ellenszavazat és tartózkodás nélkül elfogadta. Most a zárószavazás következik. Kérdezem a tisztelt Országgyűlést, elfogadjae a T/16218/10. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 143 igen szavazattal, ellenszavazat és tartózkodás nélkül elfogadta. Most soron következik az egyes törvényeknek a szakképzéssel és a felnőttképzéssel összefüggő módosításáról szóló T/16204. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16204/6., összegző jelentését pedig T/16204/7. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16204/6. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 139 igen szavazattal, 3 tartózkodás mellett, ellenszavazat nélkül elfogadta. Most a zárószavazás következik. Kérdezem a tisztelt Országgyűlést, elfogadjae a T/16204/8. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 140 igen szavazattal, 3 tartózkodás mellett, ellenszavazat nélkül elfogadta. Soron következik a nemzeti adatvagyonról szóló T/14949. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/14949/5., összegző jelentését pedig T/14949/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/14949/5. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 123 igen szavazattal, 1 nem szavazat ellenében, 19 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/14949/7. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 123 igen szavazattal, 1 nem szavazat ellenében, 19 tartózkodás mellett elfogadta. Most soron következik a Budapest Diákváros megvalósításáról szóló T/16226. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/16226/4., összegző jelentését pedig T/16226/5. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/16226/4. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 123 igen szavazattal, 18 nem szavazat ellenében, 2 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/16226/6. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 123 igen szavazattal, 16 nem szavazat ellenében, 4 tartózkodás mellett elfogadta. Most fegyelmi ügy döntéshozatalával folytatjuk munkánkat. Tájékoztatom önöket, hogy házelnök úr az Országgyűlésről szóló törvény 46/D. §-a alapján a 47. § (1) bekezdés c) pontja szerinti jogkörében eljárva Jakab Péter jobbikos képviselő esedékes tiszteletdíjának csökkentését rendelte el. A képviselő kérte a Mentelmi bizottságtól a döntés hatályon kívül helyezését. A bizottság a képviselő kérelmének nem adott helyt. Ezt követően az Országgyűlésről szóló törvény 51. § (7) bekezdés b) pontja alapján a képviselő kérte, hogy az Országgyűlés helyezze hatályon kívül a házelnöki döntést. Erre figyelemmel a határozati házszabály 148. § (2) bekezdése alapján a házelnök úr határozati javaslatot terjesztett elő H/16530. számon a képviselő esedékes tiszteletdíjának csökkentését elrendelő korábbi döntésével azonos tartalommal. Tisztelt Országgyűlés! Felhívom szíves figyelmüket, hogy a határozati javaslatot, az ahhoz kapcsolódó házelnöki döntést, az erre vonatkozó képviselői kérelmet, valamint a Mentelmi bizottság elnökének tájékoztatóját a honlapon valamennyien megismerhették. A házszabály rendelkezései szerint a határozati javaslathoz sem módosító javaslatot, sem bizottsági jelentést nem lehet benyújtani. Felhívom szíves figyelmüket, hogy amennyiben a házelnöki döntést az Országgyűlés hatályon kívül helyezi, a képviselő úr esedékes tiszteletdíja nem csökken, az Országgyűlésről szóló törvény 47. § (1) bekezdés c) pontja alapján a vele szemben indított eljárás megszűnik. A tiszteletdíj csökkentéséről szóló házelnöki döntésről az Országgyűlés vita nélkül határoz. Kérdezem a tisztelt Országgyűlést, hatályában fenntartjae a Jakab Péter képviselő esedékes tiszteletdíjának csökkentésére irányuló házelnöki döntést a H/16530. számú határozati javaslatban foglaltak szerint. Kérem, szavazzanak! [[Szavazás.]] Kimondom a határozatot: az Országgyűlés a házelnöki döntést 118 igen szavazattal, 18 nem szavazat ellenében, 2 tartózkodás mellett fenntartotta. [[Taps a Jobbik soraiban.]] Most felkérem Földi László jegyző urat, hogy ismertesse az imént elfogadott határozatot. Parancsoljon, jegyző úr, öné a szó. [[Zaj.]] Arra kérem képviselőtársaimat, hogy maradjanak a helyükön, és hallgassák meg a jegyzői bejelentést. Parancsoljon, jegyző úr! [[15.20]]
„Az Országgyűlés, az Országgyűlésről szóló 2012. évi XXXVI. törvény [[a továbbiakban: Ogytv.]] 51. § (8) bekezdésében és (9) bekezdés b) pontjában foglalt jogkörében eljárva, Jakab Péter országgyűlési képviselőnek az Ogytv. 51. § (7) bekezdés b) pontja szerinti kérelme alapján az Országgyűlés elnökének OE-41/322-1/2021. számú, Jakab Péter országgyűlési képviselő tiszteletdíja csökkentéséről hozott döntését hatályában fenntartja, és ezzel Jakab Péter országgyűlési képviselő tiszteletdíja annak négyhavi összegével megegyező mértékben, 9 686 400 forinttal csökken.”
Köszönöm szépen, jegyző úr. Tisztelt Országgyűlés! Határozathozatalaink végére értünk. Most kétperces technikai szünetet rendelek el. (Szünet: 15.21 15.23 A jegyzői székben Földi Lászlót Gelencsér Attila, dr. Varga Lászlót dr. Gyüre Csaba váltja fel.) Tisztelt Országgyűlés! Mint már említettem, mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett a Jobbik képviselőcsoportjából Kálló Gergely képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! A mai ülés volt a nyár előtti utolsó parlamenti ülésünk, így mehetünk a nyári szünetre. De még mielőtt nyári szünetre mennénk, utolsó felszólalásomban hadd kérdezzem meg önöktől, hogy nyugodte az a lelkiismeret. Nyugodte az önök lelkiismerete? Miért kérdezem ezt? Több hónapja jelentkezett Dunaújvárosban egy probléma, ami nem keveseket érint. Miről is beszélek? Fejér megye egyik legnagyobb foglalkoztatójáról, a Vasműről, a Dunaferről. 4500 ember dolgozik a Vasműben, 10 ezer család megélhetését biztosítja a gyár. És mi történt? Több hónapja két részletben kapják a fizetésüket, és önök egy szót sem szóltak, nyugodt lelkiismerettel tették mindezt. Elvették a megígért, illetve karácsonykor járó pulykapénzt önök szintén nem szóltak egy szót sem, nyugodt lelkiismerettel tették mindezt. A 25 évet ledolgozó és ezután nyugdíjba menő nyugdíjasoktól is elvették azt a 23 ezer forintot, ami járt nekik önök egy szót sem szóltak, nyugodt lelkiismerettel tették mindezt, miközben a Vasmű vezetése, mi, parlamenti képviselők, az önkormányzat tettük a dolgunkat, folyamatosan dolgoztunk, tettünk önöknek javaslatokat, kidolgoztunk gazdasági megoldásokat, de önök teljesen nyugodt lelkiismerettel ezeket mind figyelmen kívül hagyták ez idáig. Nem szólalt meg az ügyben a helyi Fidesz sem. Nem szólalt meg az ügyben a Székesfehérvárról újonnan kinevezett választókerületi elnök sem, és maguk, 133 legbátrabb ember, ezekkel az emberekkel összefogva nem szólaltak meg, nem mondtak egy büdös szót sem a Vasmű vészhelyzetével kapcsolatban. Hát, gratulálok! Ha ezek után önök nyugodt lelkiismerettel mennek nyaralni és szabadságra, akkor szégyelljék el magukat! De ha már szóba jött Dunaújváros új, kinevezett választókerületi elnöke, dr. Molnár Krisztián, hadd kérdezzem meg: mi van a doktor úr tervével? Mi van azzal az ördögi tervvel, hogy különleges gazdasági övezetet akarnak kialakítani Dunaújvárosban és a térségben, ezáltal önkormányzatoknak gazdasági gyomrosokat kiosztva? Mert a parlamentben, mióta én erről beszélek, önök még arra se méltattak minket, hogy egy őszinte választ adjanak arra, hogy mikor fogják elfogadni, vagy elfogadjáke egyáltalán ezt a tervezetet, amivel, mondom, csak Dunaújvárosnak idén 500 millió forintos mínuszt okoznak a költségvetésében, a többi kárvallott önkormányzatról nem is beszélve . Uraim! Mi ezzel a helyzet? Ezek után önök még mernek nyugodt lelkiismerettel nyaralni menni, nyári szünetre menni? Hát, szégyelljék el magukat! Mi tesszük, tenni fogjuk a dolgunkat nyáron is. Biztatom önöket, szedjék össze magukat, fogjunk össze a Vasműért, fogjunk össze a térségért, és tegyük végre, tegyék végre a dolgukat! Köszönöm a szót. Maradok a körzetem szolgája. [[Taps a Jobbik padsoraiból.]]
Köszönöm szépen, képviselő úr. Ugyancsak napirend előtti felszólalásra jelentkezett a Jobbik képviselőcsoportjából Potocskáné Kőrösi Anita képviselő asszony. Parancsoljon, képviselő asszony, öné a szó.
Köszönöm szépen a szót, elnök úr. Tisztelt Ház! Tisztelt Képviselőtársaim! Véget ért a tavaszi ülésszak, és „A vidék hangja! 15.” címmel kértem ezt a mai napirendi utáni utolsó felszólalásomat ebben az ülésszakban. Tettem ezt a felszólalássorozatot az elmúlt hetekben azért, hogy a somogyi emberek hangját, a vidék hangját eljuttassam a parlamentbe. Olyan problémákat hoztam ide, a Ház falai közé, amelyek, úgy gondolom, hogy a vidék valódi problémái, mert láthatóan önöknek a vidék nem fontos. Tesznek olyan lépéseket, amelyekkel látszólagos eredményeket érnek el, de az érdemi, komplex vidékfejlesztési stratégia ebben az ülésszakban is elmaradt. Bízom benne, hogy az elkövetkezendő időszakban fognak arra figyelmet fordítani, hogy mit mondanak a magyar emberek, mert láthatóan önöknek fontosabb a vadászati világkiállítás közel százmilliárd forintért, vagy a Budapest-Belgrád vasútvonal közel 700 milliárdért, arról már nem is beszélve, hogy a magyar emberek vagyonát kiszervezik alapítványokba. Ez volt az önök tevékenysége a tavaszi ülésszakban! Elfogadtak most, a mai napon egy olyan 2022-es költségvetést, amelyből komplett társadalmi csoportok maradtak ki; nem foglalkoznak a mélyszegénységben élőkkel ez a mai magyar valóság. De láthattuk a törvénykezésnek azt a formáját, amit önök csúcsra járattak a mai napon. Állandóan salátatörvényben hoznak olyan javaslatokat, amelyekről tudják nagyon jól, hogy az ellenzéki pártok meg nem szavazhatják. Ilyen volt a mai pedofil-törvényjavaslat is, ami tipikusan egy büntető törvénykönyvi kategória. Minden lépést meg kell tennünk, minden eszközt meg kell ragadnunk annak érdekében, hogy fellépjünk a pedofilok ellen, önök mégis átpolitizálták ezt a törvényjavaslatot, de mi, jobbikos képviselők úgy döntöttünk, hogy nekünk a pedofilok elleni fellépés a legfontosabb, amit ebben a törvényjavaslatban ki kell emelnünk. Mi ezért szavaztunk a mai napon igennel erre a törvényjavaslatra. De önöknek minden más fontosabb. Semmi mást nem néznek, csak azt, hogy hogyan tudnak az ellenzéknek keresztbe tenni, de higgyék el, 2022-ben a magyar választók el fogják tudni dönteni, hogy miről is szól a magyar Országgyűlés akkor, amikor önök vannak kormányon, és fognak kapni egy alternatívát, amit az ellenzéki pártok már lefektettek, egy olyan kormányprogramot, ami alapján minden magyar embert képviselünk, és ezen van a hangsúly: minden magyar embert, függetlenül attól, hogy kire szavaz. [[15.30]] Nekünk az a fontos, hogy Magyarországon jólét és szabadság legyen, nem amit önök tesznek, gyűlöletet keltenek magyar és magyar között. Magyar családok, magyar rokonok, magyar ismerősök vesznek össze azért, mert önök ezt a gyűlöletet csúcsra járatták itt, a magyar Országgyűlésben. Ez szégyen, tisztelt képviselőtársaim! Ugyanis nekünk mi lenne a fontos, miért tettük le azt az esküt ezelőtt három évvel? Hogy a magyar nemzetet szolgáljuk. És amit önök itt tesznek a magyar Országgyűlésben, az sajnos ennek a szégyenpadjára kerül, ugyanis láthatóan önöknek nem ez a céljuk, csak a hatalom megőrzése. Én szeretném megköszönni azoknak a választópolgároknak, állampolgároknak, akik hozzám fordultak a problémájukkal, és az elkövetkezendő ülésszakban is azt fogom tenni, hogy a vidék hangját, a ti hangotokat eljuttassam ide, a Ház falai közé, hiszen csak együtt kereshetünk megoldásokat a problémákra. És ha már legalább egyetlenegy olyan javaslat lesz, amit önök elfogadnak… mert tudom nagyon jól, hogy azok a javaslatok jó javaslatok, csak önöknek derogál az, hogy egy ellenzéki képviselő javaslatát támogassák, pedig ezeket valóban a magyar emberek juttatják ide, a Parlament falai közé. Tehát az őszi ülésszakban is a ti hangotok lesz a legfontosabb, a magyar emberek hangja, a magyar családok és a magyar vállalkozók hangja. Én ezért fogok dolgozni, értetek, veletek. Köszönöm szépen, elnök úr. Köszönöm. [[Taps a Jobbik soraiban.]]
Köszönöm szépen, képviselő asszony. Tisztelt Ház! Napirend utáni felszólalásra jelentkezett a Fidesz képviselőcsoportjából Ágh Péter képviselő úr. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Embert próbáló időszak áll mögöttünk. A koronavírus-járvány újabb hulláma kíméletlenül söpört végig az egész világon, így Magyarországon és választókerületemen, Észak-Vas megyén is. Sok veszteséget szenvedtünk, de hála a közös összefogásnak, hála a hétköznapi hősök kitartásának, legyőztük a járvány harmadik hullámát is. Észak-Vas megye országgyűlési képviselőjeként mindenekelőtt szeretném kifejezni őszinte részvétemet azoknak, akik a járvány miatt veszítették el szeretteiket. Együtt érzünk velük, és imádkozunk értük. Tisztelt Ház! Kérem, engedjék meg, hogy e falak között tisztelegjek Bozsok polgármestere, Darabos Béla emléke előtt, aki szintén a koronavírus miatt nem lehet már velünk. Polgármester úr mindig fáradhatatlanul szolgálta a települését. Az egyik legjobb szándékú ember volt, akit ismertem. Polgármesterként is számos jót és maradandót alkotott. Soha nem felejtjük. A bizonytalanság és a gyász mellett azonban óriási erőt adott közös összefogásunk, amely a legnehezebb időkben is győzedelmeskedett. Mi, magyarok ismét bebizonyítottuk, hogy felül tudunk kerekedni a félelmen, felül tudunk kerekedni a nehézségeken, és közösen, összekapaszkodva a legnehezebb csatákat is meg tudjuk vívni. Számomra is megható volt látni, ahogy az Észak-Vas megyeiek a nehéz helyzet ellenére fegyelmezetten hajtották végre a járványügyi intézkedéseket. Orbán Viktor miniszterelnök úr a minap azt mondta, hogy amikor nagy a baj Magyarországon, hősökből soha nincs hiány. Ezt az igazságot az Észak-Vas megyeiek is bizonyították, mindenki helytállt a maga területén. E falak között szeretnék köszönetet mondani az orvosoknak, ápolóknak, mentőknek és minden egészségügyi dolgozónak, hogy a legnehezebb percekben sem adták fel a harcot. Hála jár a kormányhivatali dolgozóknak is az oltási kampányban nyújtott segítségükért. Köszönet a szülőknek, akik egyszerre álltak helyt a munka világában, és segítették gyermekeiket a digitális oktatás idején. Köszönet a pedagógusoknak, akik a bezártság ideje alatt is mindent megtettek azért, hogy átadják a tudásukat. Köszönet a rendőröknek, tűzoltóknak, katonáknak, hatósági dolgozóknak, akik gondoskodtak mindannyiunk biztonságáról. Köszönet azoknak a dolgozóknak, akik a járvány alatt is akár otthonról, akár a munkahelyükről hozzájárultak ahhoz, hogy Magyarország továbbra is életképes maradjon. Hálánkat fejezzük ki a szociális intézmények dolgozóinak, hogy a legnagyobb bizonytalanság közepette is önzetlenül gondozták az ellátottakat. Köszönet a kis- és középvállalkozásoknak, hogy a legnagyobb nehézségek idején is kitartottak. Tisztelt Országgyűlés! Mindezek mellett szeretnék szólni azokról, akik a járvány idején is állhatatosan építették Észak-Vas megye közösségét. Köszönet a lelki vezetőknek, papoknak, lelkészeknek, akik a járvány idején is erősítették a lelki kapcsolatokat. Köszönet a civil szervezetek, egyesületek szervezőinek, akik kitartóan szervezték a közösségi életet a karantén időszakában is. Köszönet mindazoknak, akik önkéntes munkájukkal segítették a rászorulókat. Meggyőződésem, hogy amikor közösséget építünk, Észak-Vas megyét építjük. Érdemeiket feljegyeztük, és a jövőben is számítunk rájuk. Tisztelt Országgyűlés! A pandémia okozta félelem és bizonytalanság időszakában mégiscsak voltak alapok, amelyeket még a mostani vihar sem ingatott meg. Észak-Vas megye polgármestereivel, a megyei önkormányzattal és a kormánnyal annak érdekében kötöttünk szövetséget, hogy jót és maradandót alkothassunk a térségben. Büszkén jelenthetem, hogy a járvány ellenére is számos területen sikerült előrelépnünk. Kőszegen például kormányzati támogatással nagyszabású útfelújítási programot kezdtünk, Celldömölkön a városon át vezető út felújítását készítjük elő, Sárváron pedig állami segítséggel sikerült kiváltani a fürdő milliárdos adósságát, amely ebben a helyzetben komoly veszélyt jelentett a turizmusáról híres város jövőjére. A kisebb városokban és kistelepüléseken a „Magyar falu” program révén beruházásokat lehetett megvalósítani. Mindez azt bizonyítja, hogy az Észak-Vas megyéért érzett szereteten, elkötelezettségen és tenni akaráson alapuló összefogás ereje a legnehezebb időkben is működik. A harmadik hullám végénél feladatunk az ország, így térségünk újraindítása is. Kitartó, becsületes munkával és erős szövetségekkel a jövőben is azon leszünk, hogy együtt építsük Észak-Vas megyét. Köszönöm a figyelmet.
Köszönöm szépen, képviselő úr. Napirend utáni felszólalásra jelentkezett a Jobbik képviselőcsoportjából Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Mi, nemzetben gondolkodó jobboldali ellenzékiek sokszor elképedve láttuk a most magunk mögött hagyott ülésszakban azt, hogy mennyire ellentétes a nemzeti érdekekkel az, amit a kormány csinál. A napokban éppen az autópályáink újbóli koncesszióba adása kapcsán merült fel az, hogy mennyiben képviselheti a nemzeti érdeket az, hogy egy már kipróbált rossz modellt próbál most újra meghonosítani Magyarország Kormánya, tegyük hozzá, hogy egy 2500-2800 milliárd forintos koncessziós értéket képviselő nemzeti vagyonelemről van szó ebben az esetben, és nagyon tartunk attól, hogy ha idegenek, külföldiek fogják menedzselni ezt a vagyonelemet, az bizony az útdíjak emelkedésével jár, és egy olyan kiszolgáltatottsággal, amelyet egy magára valamit adó nemzetállam álláspontom szerint nem engedhetne meg magának. Ezzel párhuzamosan sorra kaptuk a híreket a különböző külföldi hátterű beruházásokról, amelyeket a magyar választópolgárok jellemzően nem kértek. Sem a 2018-as országgyűlési választásokon, sem azóta nem emlékezhetünk arra, hogy bármely magyar állampolgár több száz milliárdos hitelekkel megtámogatott külföldi beruházásokra tartott volna igényt, márpedig a Budapest-Belgrád vasútvonal kapcsán nyilván mindenki először a megtérülési számításokra kérdez rá, itt van olyan szakértő, aki csak néhány száz évet jósol, de van olyan, aki 2400 évig jutott el a folyamatábrában a tekintetben, hogy addigra meg is térülhetnek az ide befektetett százmilliárdok. Látjuk tehát, hogy geopolitikai érdekeket abban a perspektívában, ahogy azt elmondták, és belátható időtávon belül nem szolgál ez a beruházás, viszont egy brutális mértékű kínai hitellel eladósítja Magyarország minden egyes választópolgárát. Ugyanezt értük tetten korábban a Paks II. kapcsán felmerült hitellel is, amelynek minden feltételét, részletét a mai napig nem ismerjük, de itt is egy ezermilliárdos nagyságrendű hitelállományról volt szó. Legújabban a Fudan Egyetem tekintetében a magyar költségvetésből odatett közvetlen 100 milliárd mellé egy további 450 milliárdos kínai hiteltömegről szóltak a hírek, ahol még inkább irritáló az, hogy bár a magyar adófizetők fizetik ezt a beruházást, kínai vendégmunkások húznák azt fel. És olyan tandíjjal és olyan körülmények között működne ez az intézmény, amely lényegében kizárja azt, hogy magyar fiatalok, magyar választópolgárok igénybe vegyék a szolgáltatásait, ugyanakkor a ráfordított összeg meghaladja a magyar felsőoktatásra egy év alatt elkülönített forrástömeg teljes egészét. Időközben azt is láttuk, hogy 2010 óta a Fidesz-KDNP a multi cégeket érintő társaságiadó-kulcsot majdhogynem adóparadicsomi szintre csökkentette. [[15.40]] Miközben a lakosságon levert és fogyasztási típusú adókból beszedni szándékozott összeg folyamatosan nő, a következő költségvetési időszakban több mint 500 milliárd forinttal nő, ezeknek a nagy cégeknek a társaságiadó-befizetései egész egyszerűen hiányoznak a költségvetésből. Idesorolhatjuk nyugodtan a kereskedelmi bankokat is megint csak egy nagy, nemzetközi hátterű közület , amelyekkel szemben nagyon kegyesen viselkedik a kormány, nagyon kényezteti őket, miközben kegyetlenül adóztatja a magyar vállalkozókat, a magyar választópolgárokat. Egyedül a kereskedelmi bankokról mondható el, hogy nem kellett nekik bedobni a járványügyi védekezés közös kasszájába, pontosabban négy-öt év alatt az adójukból leírhatják a befizetésük teljes összegét. Ezt senki más nem mondhatja el magáról Magyarországon. Azt látjuk tehát, hogy számtalan módon árulta el Magyarország Kormánya a nemzeti érdeket. A lakásprivatizációs tolvajtörvény maradékát is nyugodtan idesorolhatjuk, hiszen bár a 98 százalékából visszakozott a kormányzat, az az egy-két százaléknyi műemlékvédelmi területen lévő lakás, azok elherdálása fillérekért szintén irritáló. Ezt is vissza kell majd a maga idejében csinálni, legalábbis felülvizsgálni a folyamatot. De így az ülésszak lezárásakor azért ne feledkezzünk meg ellenzéki győzelmekről sem, hiszen ezekben sem volt hiány szerencsére. Korábban, amikor a kilakoltatási moratóriumot egy-egy párt képviselője külön-külön és nagy hangon követelte, illetve civilek is kérték ugyanezt, sajnos nem mindig jutottunk eredményre, vagy vezettek sikerre a kísérletek. Most, amikor együtt tették ezt meg az ellenzéki pártok és civilek, egymás hangját felerősítve sikerült elérni a kilakoltatási moratóriumot, sikerült elérni azt, hogy a lakásprivatizációs tolvajtörvény majdnem egészét visszavonja a Fidesz-KDNP. Most egy harmadik csapást tervezünk mérni a kormányzati kegyetlenségre, a tekintetben, hogy a végrehajtói letiltások minimumjövedelmeket érintő különböző vetületeivel szemben is egy hadjáratot indítunk. Nagyon bízom abban, hogy a nyár folyamán ezt az őrületet is sikerül visszavonatnunk, mert ez egyértelműen nemzeti érdeket szolgál. Köszönöm a figyelmet.
Köszönöm szépen, képviselő úr. Napirend utáni felszólalásra jelentkezett Varga-Damm Andrea képviselő asszony. Parancsoljon, képviselő asszony, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! A 2021-es tavaszi ülésszak utolsó napját élte meg az Országgyűlés, és azt gondoltam, hogy nem mehetünk el úgy ebből a Házból erre a nyárra, hogy ne beszéljek pár olyan kérdésről, ami hiányérzetként fennmaradt. Az első és legfontosabb, hogy úgy megy el a Ház szabadságra, hogy a veszélyhelyzetre hivatkozva 3 millió 600 ezer honfitársunk nem mehet nyaralni belföldi szálláshelyekre, nem mehet be étterem belső terébe, nem mehet be a rokonához, családtagjához, barátjához látogatóba a kórházba, nem mehet be még az állatkertbe sem, nem mehet be könyvtárba, moziba, csak azért, mert egészséges és nem oltott. Ezzel tartozott volna az Országgyűlés, hogy az utolsó nap előtt legalább ezeket a korlátozásokat feloldják. Sőt, egy további hiányérzet az, hogy még azt is meglebegtették teljesen indokolatlanul, sem virológiai, sem járványügyi szakmai alapja nem lenne annak, hogy gyerekeket oltsanak be koronavírus ellen, úgy, hogy erre semmilyen szakmai grémium semmilyen indokot nem adott. És akkor még június 10-én egy újabb megosztása is lett a magyar társadalomnak, amikor is a 327/2021. kormányrendeletet meghozta a kormány, amely szerint a koronavírus-világjárvány következményeinek elhárításában részt vevő foglalkoztatottakat megillető pótszabadságot határozott meg. E 10 nap pótszabadságot a következők kaphatják: az egészségügyi szolgálati jogviszonyban lévők; a rendvédelmi feladatokat ellátók; a honvédek jogállásáról szóló törvény szerinti jogviszonyban lévők; a honvédelmi alkalmazottak; a szociális, gyermekjóléti, gyermekvédelmi intézményekben lévők; valamint a fővárosi és megyei kormányhivataloknál és a járási hivataloknál foglalkoztatott személyek. És akkor itt van a nagy kérdés: a 3178 önkormányzat hivatali dolgozói közül miért nem kaphatják meg ezt a pótszabadságot azok az emberek, azon emberek sokasága az országban, akik a koronavírus-járvány elleni védekezésből igencsak alaposan kivették a részüket? Hogy lehetséges az egy kormány részéről, hogy pontosan tudja, az önkormányzatok fideszes, nem fideszes milyen iszonyatos heroikus küzdelmet folytattak azért, hogy minél kevesebb embernek legyen hátránya ebből a járványból, és meghoz egy ilyen jóléti intézkedést, egy ilyen jutalmat, és pont ezek az emberek maradnak ki belőle? Talán csak nem azért, mert az önkormányzatok hivatalainak dolgozói nem a kormány által alárendelt szervezetek felügyelete alatt állnak? Ezek szerint azok az emberek, akár fideszes önkormányzatok dolgozói is, büntetettek csak azért, mert nem a kormányzat közvetlen felügyelete alatt végzik a munkájukat? Nem is értem a fideszes polgármestereket, önkormányzati képviselőket, hogy nem tiltakoztak már másnap az ellen, hogy már megint ilyen módon honfitársaink sokaságát megosztják, és megteremtik azt az elégedetlenséget és fájdalmat, amivel ráadásul így nyár elején igencsak nem illendő magyar honfitársainkat terhelni. Június 11-én, már másnap polgármesterek sokaságának kellett volna állnia a Miniszterelnöki Hivatal előtt, és követelni, hogy ilyet ne tegyenek a dolgozóikkal, mert már nem tudják őket mivel motiválni, ha még ilyen eset is előfordulhat. Csodálkozunk azon, hogy a közszolgálatból emberek tömege vándorol el, mert azt mondja, hogy a munkáért, amit elvégez, nem kapja meg már a havi méltó jutalmat sem, és amikor pedig ilyen helyzet adódik, gyakorlatilag kirekesztettnek és megalázottnak érezheti magát? Június 11-én a munkavállalókat tömörítő szakszervezet levélben fordult a miniszterelnökhöz azzal a kéréssel, hogy legyen szíves magyarázatot adni, hogy maradtak ki a helyi önkormányzatok dolgozói ebből. Gondolom, lassan talán megkapják a választ. Én azt vártam volna már ma, hogy a miniszterelnök reggel vagy egy sajtótájékoztatóban, vagy egy közleménnyel bejelenti, hogy hibáztunk, rosszul írtuk meg ezt a kormányrendeletet, és valóban, hogy maradhattak ki ebből a lehetőségből az önkormányzatok hivatalainak a dolgozói, akikről tudjuk, micsoda áldozatokat hoztak ez alatt a másfél év alatt. Én azt kérem tisztelt képviselőtársaimtól, a kormány tagjaitól és mindazoktól, akik a közéletünket befolyásolni tudják, hagyják végre abba a társadalom megosztását, hagyják végre abba azt, hogy az egyik ember jutalmat kap, a másikat pedig semmibe vesszük. Ez az ország egy kis ország, ez a nép kis nép, ha még mi is ilyen megosztottak leszünk, hogy lehet ennek az országnak egy igazán szép jövője? Köszönöm a figyelmüket.
Köszönöm szépen, képviselő asszony. Tisztelt Ház! Képviselőtársaim! Napirend utáni felszólalásra jelentkezett a Jobbik képviselőcsoportjából Steinmetz Ádám képviselő úr. Parancsoljon, képviselő úr, öné a szó. [[15.50]]
Köszönöm a szót, elnök úr. Tisztelt Országgyűlés! Nemrég döntöttünk Magyarország 2022. évi költségvetéséről, vagyis hozzávetőlegesen 25 000 milliárd forintnyi összeg kérdésében. Döntöttünk arról, hogy mely térségek, mely régiók, mely szektorok, mely vállalkozások fognak támogatáshoz jutni kiemelten, melyek pedig kevésbé. Ez roppant nagy összeg egyébként, de jó, ha tisztában vagyunk azzal, hogy nem mindenre elég. Mint ahogy azzal is érdemes tisztában lenni, hogy jövőre választásokat rendeznek, és jó esély van a kormányváltásra, jó esély van arra, hogy a jelenlegi ellenzéki padsorokban ülő képviselők fogják majd ezt a törvényt végrehajtani, tehát a jelenlegi ellenzéknek lesz a feladata a 2022-es költségvetés végrehajtása. Ezt csak azért hozom ide, mert az ellenzéki képviselők összességében 1148 módosító javaslatot nyújtottak be a költségvetéshez, és élen járt a Jobbik-frakció ebben: ennek több mint felét, 705 javaslatot nyújtott be, én magam pedig 22 önálló, költségvetést módosító javaslattal járultam hozzá. Tudják, hogy mennyit fogadott el ebből a fideszes országgyűlési többség? Nullát, egyet sem. Lesöpörték az asztalról sok millió magyar ember kéréseit, javaslatait indítványait, amelyeket mi hoztunk ide a tisztelt Ház elé. Nem tartották támogatásra méltónak például a marcali kórház erősítését szolgáló elképzeléseket, a CT-beszerzést, a gyermekosztályt a szülészet újraindításához, az orvosok, ápolók megbecsüléséhez és egyáltalán az önállósághoz szükséges összegek biztosítását a jövő évi költségvetésben. Nem tartották támogatásra méltónak például a BB visszavásárlását, a Budapest-Balaton bicikliút mielőbbi befejezését, de a somogysárdi kastély lovascentrummá visszaalakítását sem, hogy csak egypár példát említsek. Igazából nagyon szomorú az érvelés, hogy miért nem tartották ezt jónak. A költségvetésben van egy másik láb, ahonnan szerettem volna erre pénzt és forrást biztosítani, többek között a kormányzati kommunikációra vagy más néven a kormányzati propagandára szánt tételből; ezt nem tartották jónak. És akkor lássuk csak, hogy mit mondott a kormány feje, Orbán Viktor miniszterelnök úr korábban egyébként a politikai hirdetésekkel, reklámokkal kapcsolatban. Ha megengedik, akkor most idézem: „Ha eljutnánk oda, hogy nem lehet a kampányban sem használni politikai reklámot, azzal elég jelentős költségeket lehetne megtakarítani. Tévéhirdetés, ezek az óriásplakátok, tehát általában amit a köznyelv reklámként fogad el. Iktassuk ki a választási kampányokból a politikai reklámot, amely Magyarországon nem tájékoztatásként, hanem az emberek félrevezetésére szolgáló manipulációs eszközként üzemel.” Ezt mondta Orbán Viktor miniszterelnök úr 2007-ben a Magyar Televízióban; igen, akkor még ellenzéki képviselő bejuthatott a köztelevíziónak nevezett, ám ma már nem a köz szolgálatában álló televízióba, és elmondhatta a véleményét erről. De mekkorát is változott a világ! Hiszen azt látjuk most, 2021-ben, hogy a jövő évi költségvetésben 18 milliárd forint van betervezve kormányzati kommunikációra, és több mint 100 milliárd forint a közszolgálati médiumok támogatására, amelyek gyakorlatilag a fideszes propagandának az eszközei. Tehát mire számíthatunk? Számíthatunk a jövőben sorosozásra, gyurcsányozásra, migránsozásra, brüsszelezésre, viszont sajnálatos módon szőlőfeldolgozóra, a marcali kórház önállóságára, a 68-as út felújítására valószínűleg már kevésbé. Hát, nagyon nincs ez jól! Viszont van egy jó hírem: törvényt törvénnyel lehet módosítani, költségvetést pedig pótköltségvetéssel, kormányváltás esetén pedig óhatatlan lesz, elkerülhetetlen lesz ennek a fideszes többség által most elfogadott költségvetési törvénynek a módosítása, úgyhogy ezt minden bizonnyal meg is fogjuk tenni. Végezetül pedig engedjék meg, hogy tartalmas, kikapcsolódásban és örömökben gazdag nyarat kívánjak önöknek szeretettel. Köszönöm szépen a megtisztelő figyelmet.
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Tájékoztatom önöket, hogy az Országgyűlés őszi rendes ülésszakának első ülésére várhatóan szeptemberben kerül sor. Most megköszönöm az egész tavaszi ülésszakban végzett munkájukat. Köszönöm a jegyzőkönyvvezetést, köszönöm a Ház munkatársainak a pótolhatatlan segítő munkáját, külön is kiemelve az üléstermi szolgálat és a műszaki személyzet elvégzett munkáját. Jó pihenést kívánok, szép nyarat, szerencsés hazatérést és szeptemberben újra a viszontlátást. Az ülést bezárom.